Pawagam komuniti sebagai alternatif di Kelantan

Tiada yang dapat menandingi bau mentega dari bertih jagung panas sambil beratur panjang menunggu giliran masuk ke panggung wayang pada hujung minggu.
Riuh rendah suara kanak-kanak dan pemandangan kumpulan anak-anak muda bergambar di depan poster filem sudah tidak asing lagi setiap kali berkunjung ke pawagam yang selalunya berada di dalam pusat membeli belah mega.
Itulah rutin kegemaran hampir seluruh rakyat Malaysia di semua peringkat umur yang memilih untuk menonton filem-filem terkini yang ditayangkan di pawagam berdekatan.
Bagaimanapun, rakyat Kelantan tidak  mempunyai akses dan peluang yang sama untuk merasai pengalaman tersebut.
Sejak tiga dekad lalu, rakyat di Kelantan tidak boleh menonton wayang di negeri sendiri disebabkan polisi tegas kerajaan negeri yang tidak mahukan unsur hiburan berlebihan.
Sekitar tahun 1990-an, Kelantan mempunyai empat panggung wayang komersial terkemuka iaitu Lido, Odean, Rex dan Meena.
Manakala di daerah Pasir Putih terdapat panggung wayang Rama.
Pawagam Lido merupakan panggung wayang terakhir beroperasi di negeri itu sebelum dirobohkan pada tahun 1997.
Tindakan itu disebabkan arahan kerajaan negeri pimpinan PAS yang mempunyai kegusaran terhadap kewujudan pawagam boleh membawa aktiviti dan kegiatan yang tidak bermoral di negeri tersebut.
Kebimbangan itu menyebabkan kunjungan ke pawagam mulai menurun kerana amaran ketat yang diberikan oleh kerajaan negeri pada masa itu sehingga banyak syarikat pawagam bertindak menutupkan operasi sepenuhnya di Kelantan.
Tiga dekad selepas itu, terdapat usaha untuk membangunkan pawagam komuniti sebagai salah satu alternatif agar rakyat Kelantan boleh menonton filem selain di pawagam komersial.
Pawagam komuniti adalah pusat tayangan filem dan teater yang dibangunkan oleh mana-mana badan bukan berkepentingan dan sukarelawan termasuk penggiat seni.
Bekas ketua pengarah Perbadanan Kemajuan Filem Nasional Malaysia (Finas) Kamil Othman antara individu yang berbincang dengan kerajaan negeri untuk merealisasikan perkara tersebut pada tahun 2015.
Bercerita mengenainya, Kamil berkata sejak peringkat awal perbincangan, beliau sudah dapat mengenalpasti reaksi kerajaan negeri yang negatif terhadap pembangunan sinema di Kelantan atas alasan ianya membawa maksiat atau keburukan.
Meskipun, penjelasan mengenai kebaikan sinema seperti ruang menyedikan ilmu pengetahuan baru, hiburan, pendidikan dan lain-lain turut dibentangkan tetapi kerajaan negeri masih berpandangan sedemikian.
“Sebagai contoh nak tayangkan di padang sekiranya ada padang di kampung-kampung. Tapi mereka awal-awal nampak tak minat sebab fikir di padang boleh berlaku maksiat.
“Kalau fikiran macam ini, habislah, Jika begitu, pen juga boleh diharamkan kerana menulis kisah atau novel-novel lucah,” katanya kepada MalaysiaNow.
Kamil ditamatkan kontrak di Finas pada November 2016.
Ketika itu, proses penubuhan pawagam-pawagam komuniti di negeri itu sudah berada di peringkat akhir dan kertas putih pelaksanaannya sudah pun disiapkan.
Bagaimanapun, kata Kamil, selepas beliau meninggalkan badan kerajaan itu, banyak dasar dan polisi yang dibangunkannya menjadi “basi" disebabkan tiada pengganti jawatan selama empat bulan.
Kemajuan teknologi
Menurut Kamil, kegusaran pihak kerajaan negeri boleh diatasi dengan kewujudan teknologi masa kini.
Tayangan filem dan video di pawagam komuniti tidak perlu lagi bergantung kepada projektor dan skrin layar sebaliknya menggunakan televisyen jenis LED.
Dengan cara ini, tempat tayangan tidak perlu bergelap dan para penonton boleh menikmati siaran seperti menonton kaca televisyen di rumah.
“Apa yang patut kerajaan negeri fokus sekarang ini adalah apa bahan yang ingin ditayangkan? Kalau mereka rasa tidak sesuai, mereka boleh ubah sebab mereka berhak tentukan kandungan itu sendiri.”
Idea penubuhan pawagam komuniti sudah tidak asing lagi di negara-negara luar seperti United Kingdom dan Filipina, sebagai negara-negara yang dilihat aktif membuat tayangan di luar pawagam komersial.
Di United Kingdom (UK), British Federation of Film Societies (BFFS) menggunakan pawagam komuniti untuk tayangan dokumentari dan filem pemenang anugerah.
Tayangan juga dilakukan untuk lokaliti rakyat berpendapatan rendah serta rumah-rumah kebajikan bagi tujuan amal di mana kebanyakan bayaran dan kos tayangan ditaja oleh badan korporat.
Di Filipina, Majlis Pembangunan Filem Filipina (FDCP) pula membangunkan pawagam komuniti di seluruh negara itu selepas mengenal pasti trend rakyat yang tidak gemar menonton filem tempatan.
Gerakan pawagam komuniti bermula dengan menayangkan filem-filem tempatan untuk menarik perhatian penonton kepada industri kreatif di Filipina.
Kamil berkata, dengan wujudnya pawagam komuniti, bakat-bakat baru boleh dicungkil melalui pementasan teater, puisi dan persembahan nyanyian yang turut diadakan di lokasi yang sama.
Bukan itu sahaja, tenaga berkemahiran seperti para pelajar animasi dan perfileman di dalam negeri Kelantan boleh dimanfaatkan sebaiknya untuk menghasilkan konten audio dan video yang berguna untuk para penonton.
"Contohnya, kisah sejarah kemasukan tentera Jepun ke Malaya, masuk melalui jalan darat di Kota Bharu guna basikal.
"Animasikanlah fakta sejarah itu untuk tontonan rakyat di sana. Kita juga ada kisah Tok Janggut, teaterkan kisah dia. Banyak lagi yang boleh dibuat," katanya.
Seorang pengarah filem, Al Jafree Md Yusop yang turut aktif menyokong usaha tersebut berkata pembangunan sinema amat penting bagi pembangunan pemikiran masyarakat.
Sekiranya pemimpin kerajaan negeri Kelantan menyedari mengenai perkara itu sudah tentu mereka tidak menutup jalan untuk membolehkan rakyat menonton wayang.
“Tayang Mat Kilau boleh pula di Kelantan? Itu pun bentuk sinema juga, kenapa boleh tayang Mat Kilau tapi tayang filem-filem lain tidak boleh?” katanya kepada MalaysiaNow.
Ketika ditanya, siapakah yang akan terlibat sekiranya penubuhan pawagam komuniti dapat direalisasikan di Malaysia, Jafree berkata gerakan pawagam komuniti sudah wujud dalam negara di beberapa lokasi seperti di Johor, Melaka dan Ipoh, Perak.
Malah, katanya ia juga mudah untuk digerakkan dengan memanggil mereka yang berpengalaman mengendalikan pawagam komuniti untuk mendirikan pusat tayangan baru yang ingin dibina oleh Finas sebelum ini.
“Masa saya buat telemovie Melur vs Rajawali, filem itu pertama kali disiarkan di sinema komuniti dipanggil Panggung Pungguk. Susun aturnya adalah di tingkat atas rumah kedai, susun kerusi, satu projektor, satu skrin dan speaker.
“Ini dibuat oleh mereka sendiri, bayangkan kalau ada sokongan daripada Finas. Mungkin keadaannya lebih selesa dan kondusif.”


Bumiputera paling ramai miskin tegar, kata Rafizi

Kadar kemiskinan mutlak di peringkat nasional berada pada tahap 5.6% sehingga tahun 2019, dengan majoritinya daripada kaum Bumiputera, kata Rafizi Ramli.
Menteri ekonomi itu berkata, kadar kemiskinan Bumiputera berada pada tahap 7.2%, diikuti kaum India (4.8%) dan Cina (1.4%).
"Kemiskinan mutlak dan tegar diukur menggunakan Pendapatan Garis Kemiskinan atau PGK.
"PGK merujuk kepada jumlah pendapatan bulanan isi rumah yang diperlukan untuk memenuhi keperluan optimum minimum makanan dan bukan makanan bagi membolehkan setiap ahli isi rumah menjalani kehidupan yang sihat dan aktif," katanya semasa sesi Dewan Rakyat hari ini.
Beliau menjawab soalan daripada Muhammad Fawwaz Mohamad Jan (PN-Permatang Pauh) yang ingin tahu kadarkemiskinan mengikut kaum, agama dan negeri.
Rafizi yang juga ahli Parlimen Pandan berkata, definisi miskin tegar merujuk kepada PGK kurang RM1,169 manakala miskin mutlak ialah pendapatan kurang daripada RM2,208.
Katanya, ia berdasarkan survei pendapatan, perbelanjanaan isi rumah dan kemudahan asas ayng dilaksanakan lima kali setahun.
Dalam pada itu, Rafizi berkata RM750 juta diperuntuk kepada Inisiatif Pendapatan Rakyat (IPR) dalam usaha meningkatkan keupayaan golongan B40.
Tiga program dilibatkan iaitu Inisiatif Usahawan Tani, Inisiatif Usahawan Makanan, dan Inisiatif Operator Perkhidmatan.
Beliau turut menyeru ahli-ahli Parlimen Perikatan Nasional (PN) untuk mempromosikan program tersebut untuk rakyat di negeri-negeri yang ditadbir oleh gabungan itu.


TKM Sarawak hadapi pertandingan tiga penjuru di Bukit Sari

Timbalan Ketua Menteri Sarawak Amar Awang Tengah Ali Hasan berhadapan dengan calon dari Parti Bumi Kenyalang (PBK) dan Parti Sarawak Bersatu (PSB) dalam saingan tiga penjuru bagi merebut kerusi Dewan Undangan Negeri (DUN) Bukit Sari pada Pilihan Raya Negeri Sarawak kali ini.Awang Tengah, yang merupakan calon Gabungan Parti Sarawak (GPS) akan dicabar oleh Riyah Basrah dari PBK dan Alias Mail dari PSB.Beliau merupakan penyandang kerusi Dewan Undangan Negeri Bukit Sari.Senarai muktamad calon yang layak bertanding itu diumumkan Pegawai Pengurus Pilihan Raya DUN Bukit Sari Ladin Atok pada kira-kira 10.30 pagi di pusat penamaan calon (PPC) di bangunan Majlis Daerah Lawas hari ini.“Sehingga selesai tempoh penghantaran borang pencalonan, hanya tiga calon menghantar borang mereka. Saya berpuas hati dan tiada borang yang ditolak,” katanya ketika mengumumkan pengesahan pencalonan bagi DUN itu.


Ahli Parlimen Sarawak Willie Mongin mohon sertai PBB

Ahli Parlimen Bersatu Willie Mongin hari ini mengesahkan beliau telah menyerahkan permohonan untuk menyertai Parti Pesaka Bumiputera Bersatu (PBB), parti yang dipimpin Premier Sarawak Abang Johari Openg. Bercakap pada sebuah majlis di Kuching hari ini, ahli Parlimen Puncak Borneo itu berkata beliau menyerahkan permohonan penyertaannya beberapa bulan lalu.“Saya menyerahkan permohonan untuk sertai parti tempatan dengan harapan mereka dapat menerimanya,” kata Willie. Katanya, beliau bersama Bersatu bagi mendapatkan sokongan kepada kerajaan hari ini, sambil berkata beliau masih menyokong pentadbiran kerajaan ketika ini dan menyatakan terima kasih atas bantuan yang diterimanya setakat ini.“Saya mahu meneruskan khidmat kepada rakyat, dan saya bersyukur kerana berada dalam kerajaan,” katanya. “Kita sudah banyak berikan bantuan dan pembangunan ke kawasan ini, dan saya harap ia akan berterusan.” Ketika ditanya apakah permohonannya akan diterima, Willie berkata beliau berharap PBB akan menerima beliau sebagai ahli memandangkan sumbangan yang beliau berikan kepada kawasan diwakilinya.“Saya serahkan perkara ini kepada pimpinan parti, ia terpulang kepada mereka,” katanya.”Terpulang kepada pimpinan utama parti untuk melihat keikhlasan saya yang telah bekerja dan berkhidmat kepada rakyat.“Jika mereka fikir saya layak untuk wakili rakyat di Puncak Borneo, saya sangat hargai jika mereka dapat pertimbangkannya.” Willie bertanding di kerusi Puncak Borneo menggunakan tiket PKR pada pilihan raya umum 2018 yang lalu. Beliau kemudian menyertai Bersatu pada 2020 sewaktu Langkah Sheraton di mana ia menyebabkan pentadbiran kerajaan Pakatan Harapan tumbang.


Kes harian lepasi 5,400 ketika gelombang Omicron landa negara

5,439 kes baru Covid-19 direkodkan hari ini menjadikan jumlah keseluruhan sebanyak 2,836,159 kes.4,409 pesakit juga direkodkan sembuh, menjadikan jumlah keseluruhan pesakit sembuh sebanyak 2,770,663.Dalam pada itu, kes yang memerlukan rawatan di unit rawatan rapi (ICU) adalah sebanyak 124 kes di mana 101 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 70 kes di mana 47 adalah kes Covid-19.


Populariti Polis Evo 3 tarik perhatian di sebalik kegagalan filem angkat Anwar

Filem aksi komedi Polis Evo 3 berjaya meraih kutipan tayangan awal sebanyak RM1.3 juta semalam, mengatasi tayangan filem “Anwar: Untold Story” dan filem-filem luar negara.
Ini menjadikan filem terbitan Astro Shaw bersama Skop Productions dan TGV Pictures itu berada di tempat pertama pada carta Top 10 GSC Malaysia bagi kutipan tertinggi semalam.
Filem arahan Syafiq Yusof itu ditayangkan secara rasminya di pawagam seluruh negara bermula hari ini.
Di Twitter, rata-rata penonton dan pengulas filem tempatan menjangkakan filem tersebut akan terus mendapat kutipan tertinggi seterusnya bakal menjadi filem “box office” di Malaysia bagi tahun ini.
Sebelum ini, kerajaan berdepan kritikan apabila menggunakan penjawat awam dan murid sekolah dengan menawarkan tiket percuma filem propaganda yang menggambarkan perjalanan politik Perdana Menteri Anwar Ibrahim ketika era penghujung 90-an.
Tindakan ini dilakukan beberapa hari selepas penerbit menuduh pemilik pawagam mensabotaj filem tersebut berikutan sambutan suram orang ramai.
Bercakap kepada MalaysiaNow, pengarah filem Al Jafree Md Yusop berkata sesebuah filem “box office” hanya boleh dicapai melalui kutipan tiket.
Jelasnya, istilah "box office" itu sendiri adalah merujuk kepada kaunter jualan tiket.
Bagaimanapun, cara mendefinisikan "box office" boleh jadi berbeza di beberapa negara lain.
Sebagai contoh, katanya, kelaziman yang diguna pakai bagi negara Eropah terutamanya Perancis tidak mengira berdasarkan kutipan tiket sebaliknya bilangan kehadiran penonton di pawagam.
"Misalnya di Malaysia dulu RM1 juta pun dah boleh dikira sebagai filem ‘box office’.
"Tetapi sekarang filem Mat Kilau dah tetapkan standard baru hingga RM90 juta kutipan," katanya merujuk kepada filem epik sejarah arahan Syamsul yang meraih kutipan hampir RM100 juta selepas 46 hari tayangan pada Jun tahun lalu.


Pembahagian kerusi PN untuk PRU15 selesai dalam masa terdekat, kata PAS

Pembahagian kerusi dalam Perikatan Nasional (PN) bagi Pilihan Raya Umum ke-15 (PRU15) akan selesai dalam masa terdekat selepas jawatankuasa perundingan kerusi PN tertubuh dan sudah bermesyuarat, kata Timbalan Presiden PAS Tuan Ibrahim Tuan Man.
“Ruang perbincangan sangat mudah, saya yakin boleh selesai dengan dua atau tiga kali perundingan, insya Allah,” katanya ketika berucap merasmikan Muktamar Dewan Pemuda PAS Malaysia (DPPM) ke-63 sempena Muktamar Tahunan PAS kali ke-68 di Alor Setar hari ini.
Tuan Ibrahim yang juga ahli Parlimen Kubang Kerian mengulangi pendirian parti itu yang menolak untuk bergabung dengan Pakatan Harapan (PH) dan perkara itu diketahui pimpinan PN namun PAS terbuka untuk berbincang dengan parti luar PN yang tidak ekstrem bagi memastikan pembangkang tidak kembali berkuasa.
“Kajian yang dibuat bahawa tiada parti yang boleh memerintah sendiri Malaysia. Kita menyedari hakikat tersebut perlunya ada gabungan terbaik dan PAS terbuka mengadakan perbincangan rundingan dengan semua parti yang tidak ekstrem dan bukan PH dan kita nak menegaskan bahawa perlunya penyatuan tersebut,” katanya.
Namun katanya jika rundingan dengan parti selain PH gagal dicapai, PN sedia berdepan dalam apa juga keputusan termasuk bertembung dengan Barisan Nasional.
Tuan Ibrahim berkata PAS tidak akan meninggalkan Bersatu dan mengenang jasa parti itu yang meletakkan PAS sebagai satu daripada parti barisan kerajaan sekarang.
“Keberadaan kita dalam kerajaan persekutuan hasil daripada rakan-rakan kita (termasuk Bersatu) yang  keluar daripada PH. Kita menghargai betapa besarnya perjuangan dan pengorbanan mereka. Sebab itu, bagi kita apa juga muafakat politik, kita tidak boleh ketepikan rakan kita dalam Bersatu,” katanya.
Dalam pada itu, Tuan Ibrahim menyatakan komitmen parti itu akan memberi laluan kepada 30% calon muda PAS untuk menghadapi PRU15, justeru barisan Pemuda mesti bersiap sedia dalam menampilkan kepimpinan mereka.


Hampir 2,000 kes mingguan denggi direkodkan

Sebanyak 1,956 kes demam denggi dilaporkan bagi Minggu Epidemiologi (ME) 18 iaitu dari 30 April hingga 6 Mei, peningkatan 181 kes atau 10.2 peratus berbanding 1,775 kes pada minggu sebelumnya.
Ketua Pengarah Kesihatan Muhammad Radzi Abu Hassan berkata dua kematian akibat komplikasi demam denggi juga dilaporkan pada ME 18.
Beliau berkata kumulatif kes demam denggi yang dilaporkan sehingga kini ialah 38,933 kes berbanding 13,650 kes bagi tempoh sama tahun lepas iaitu peningkatan 25,283 kes atau 185.2%.
“(Sehingga kini) sejumlah 24 kematian akibat komplikasi demam denggi telah dilaporkan berbanding tujuh kematian bagi tempoh yang sama tahun lepas,” katanya dalam kenyataan hari ini.
Beliau berkata 87 lokaliti hotspot dilaporkan pada minggu ini berbanding 103 lokaliti hotspot pada minggu sebelumnya dengan 49 lokaliti berada di Selangor, Pulau Pinang (19), Sabah (tujuh), Kuala Lumpur dan  Putrajaya (lima), masing-masing tiga di Kedah dan Perak serta satu di Johor.
Selain itu, Muhammad Radzi berkata survelan chikungunya merekodkan tiga kes pada ME 18 dengan masing-masing satu kes dari Kedah, Melaka dan Johor.
Perkembangan itu menjadikan jumlah kumulatif kes chikungunya sehingga kini ialah 127 kes dan bagi survelan zika pula, sebanyak 1,029 sampel darah dan 41 sampel urin telah dijalankan saringan dan hasil kesemuanya adalah negatif.
Beliau berkata cuaca panas yang berselang-seli dengan hujan berpotensi menyumbang peningkatan populasi nyamuk aedes di persekitaran memandangkan kitaran hidup nyamuk daripada fasa telur sehingga dewasa akan menjadi lebih pendek.
“Selain itu, nyamuk aedes betina akan menggigit dengan lebih kerap semasa musim panas bagi penghasilan telur dan darah merupakan sumber protein yang diperlukan bagi proses tersebut.
“Pergerakan masyarakat semasa cuti perayaan juga meningkatkan risiko jangkitan denggi kerana virus denggi dipindahkan secara gigitan nyamuk ke individu lain setelah nyamuk tersebut menggigit pesakit denggi yang tidak bergejala,” katanya.


PH sekali lagi dakwa peguam negara ‘derhaka’

Pakatan Harapan (PH) hari ini sekali lagi mendesak Peguam Negara Idrus Harun meletakkan jawatan kerana didakwa telah menderhaka terhadap Yang di-Pertuan Agong dan mengkhianati Perlembagaan Persekutuan.PH merujuk kenyataan Idrus semalam berhubung keabsahan pelantikan Perdana Menteri Ismail Sabri Yaakob, mengatakan beliau tidak perlu membentangkan usul undi percaya di Dewan Rakyat kerana penubuhan kerajaan baru dan lantikan beliau mengikut lunas undang-undang.“Kenyataan peguam negara ini bertentangan dengan titah Yang di-Pertuan Agong kepada semua ketua parti sewaktu sesi menghadap di Istana Negara pada 17 Ogos yang lalu.“Beliau bukan sahaja derhaka terhadap Agong, tetapi beliau juga mengkhianati Perlembagaan Persekutuan dan sistem demokrasi berparlimen,” kata PH dalam satu kenyataan hari ini.Menurut PH Agong telah menitahkan supaya perdana menteri yang dilantik mengesahkan keabsahannya di Dewan Rakyat merujuk kenyataan Istana Negara pada 18 Ogos lalu.“Titah Agong ini turut ditekankan timbalan Yang di-Pertuan Agong, dan keperluan undi percaya ini telah dipersetujui semua ketua parti,” katanya.PH turut menyifatkan kenyataan Idrus semalam sebagai biadab dan melanggar semangat Perlembagaan Persekutuan.“Malah melanggar titah dan juga derhaka terhadap Agong. Ini juga merupakan kali kedua peguam negara telah derhaka.”Semalam, Idrus berkata tiada keperluan untuk mengabsahkan pelantikan Ismail sebagai perdana menteri, mengatakan jika ia dilakukan memberi makna kuasa mutlak Agong berhubung lantikan tersebut boleh diatasi pihak lain.“Langkah sedemikian adalah tidak selaras dengan peruntukan Perlembagaan Persekutuan dan menidakkan kuasa Agong seperti mana yang termaktub dalam Perlembagaan Persekutuan.”21 Ogos lalu, Ismail mengangkat sumpah sebagai perdana menteri ke-9 Malaysia menggantikan Muhyiddin Yassin yang kehilangan majoriti selepas beberapa ahli Parlimen Umno diketuai Presiden Umno Ahmad Zahid Hamidi dan bekas perdana menteri Najib Razak menarik sokongan terhadap beliau.Beliau dilantik sebagai perdana menteri selepas Agong mengenal pasti surat akuan 220 ahli Dewan Rakyat berhubung pilihan calon perdana menteri mereka.Ismail kemudian diumumkan istana telah menerima sokongan dari 114 ahli Dewan Rakyat mengenepikan saingan utamanya, Presiden PKR Anwar Ibrahim.


‘Lockdown’ harus jadi pilihan terakhir dalam langkah tangani Covid-19, kata pakar ekonomi

Ahli ekonomi terkemuka Jomo Kwame Sundaram hari ini menggesa kerajaan untuk memperkenalkan respons tindakan bersasar bagi memerangi penularan Covid-19, mengatakan sekatan pergerakan penuh atau “lockdown” harus menjadi pilihan terakhir.Bercakap dalam forum yang dianjurkan Astro Awani, beliau berkata Malaysia mungkin gagal dalam usahanya membendung pandemik jika kerajaan tidak melaksanakan pendekatan yang lebih konsisten.“Kita mesti ada pendekatan yang lebih konsisten bagi saya, dalam keadaan tertentu PKP di tempat tertentu tidak dapat dielakkan.“Tetapi langkah itu adalah langkah yang terakhir bukan yang pertama,” katanya.Beliau mencadangkan kerajaan merujuk negara-negara seperti Korea Selatan, Jepun, Taiwan, Laos dan Vietnam yang berjaya melandaikan keluk virus tanpa melaksanakan sekatan pergerakan penuh.“Tidak boleh dinafikan pada peringkat awal ramai yang kurang memahami ciri-ciri terperinci wabak ini sudah tentu masalah akan berlaku dan kesilapan akan berlaku.“Kita sepatutnya belajar daripada negara-negara jiran di Asia Timur seperti Korea Selatan, Taiwan, Jepun, Laos, Vietnam yang tidak membuat total lockdown tetapi semua dapat dikawal.”Jomo turut menyifatkan pandemik yang berlaku ketika ini adalah malapetaka dan menjejaskan pendapatan masyarakat.“Kita harus ingat apa yang sedang berlaku adalah malapetaka terhadap rakyat yang tidak dapat menjana pendapatan. Yang tidak dapat cari pendapatan dengan apa-apa cara. Selepas 16 bulan lawan Covid ini sebahagian besar dari tabungan mereka sudah berkurangan.Beliau turut berkata data terperinci mengenai golongan yang terjejas ini masih tidak dapat dikenal pasti ketika ini.“Agak sukar kerana tiada data yang agak terperinci dari mana mana pihak untuk kenal pasti berapa ramai. Tapi kita dapati memang kebanyakan rakyat malaysia hidup sengsara sekarangJusteru, Jomo berkata semua pihak harus belajar dan mengakui kesilapan dan menyedari Covid-19 sudah menjadi endemik dalam negara dan vaksinasi bukan lagi perlindungan seperti yang diketahui sebelum ini.“Kita harus belajar untuk terus hidup dengan adanya Covid-19, tetapi kurangkan kesan buruknya dengan program vaksin.“Kita harus terus fikir bukan sahaja hal relief, relief itu berkait soal pemulihan bukan pengasingan,” katanya.Menurutnya, kerajaan harus memikirkan jalan untuk maju ke depan dan tidak lagi kembali kepada status quo dalam langkah-langkahnya seperti sebelum ini.“Sebab itu penting adanya pendekatan yang baru dan menyeluruh, pemerintahan yang menyeluruh dan melibatkan orang ramai.”


Putrajaya lulus pelaburan sel solar bernilai RM42 bilion

Kerajaan telah meluluskan lesen pengilang dan galakan insentif di bawah Pelan Jana Semula Ekonomi Negara (Penjana) untuk aktiviti reka bentuk, pembangunan dan pengilangan sel solar dan modul solar di Malaysia bagi syarikat Risen Energy Co. Ltd dengan jumlah pelaburan sebanyak RM42.2 bilion.Perdana Menteri Muhyiddin Yassin berkata pelaburan yang dibuat melalui Risen Solar Technology Sdn Bhd untuk tempoh lima tahun dari 2021 hingga 2025 itu dijangka menjana 3,000 peluang pekerjaan kepada rakyat tempatan.“Selain itu, syarikat tersebut juga akan menjalinkan kerjasama dengan universiti dan institusi tempatan dalam menjalankan aktiviti penyelidikan dan pembangunan (R&D), termasuk pengambilan pelajar secara internship (latihan amali),” katanya dalam hantaran di laman Facebook rasmi beliau, hari ini.Beliau berkata demikian selepas mesyuarat secara maya bersama pengerusi dan presiden Risen Energy, Xie Jian yang turut disertai Menteri Kanan merangkap Menteri Perdagangan Antarabangsa dan Industri Mohamed Azmin Ali serta Ketua Pegawai Eksekutif Lembaga Pembangunan Pelaburan Malaysia (Mida) Arham Abdul Rahman.Muhyiddin berkata kehadiran Risen Solar dalam industri ini akan menjadikan Malaysia sebagai hab pengeluaran berintegrasi bagi produk solar.Menurutnya, ketika ini terdapat beberapa syarikat pengeluar global solar seperti Jinko Solar, Longi Solar, JA Solar, Hanwha Q Cell, First Solar dan Sun Power yang sedang beroperasi di Malaysia.“Pelaburan daripada syarikat Risen Energy ini merupakan satu kejayaan besar buat negara, sekali gus menunjukkan keupayaan pengurusan ekonomi Malaysia ketika dunia sedang bergelut dengan cabaran pandemik Covid-19.“Alhamdulillah, trend kemasukan berterusan pelaburan asing berimpak tinggi ini tentunya menyuntik lebih keyakinan dalam kalangan komuniti pelabur luar terhadap prospek pemulihan ekonomi Malaysia selari dengan aspirasi Pelan Pemulihan Negara, yang pastinya akan membawa manfaat besar kepada masyarakat dari segi peluang pekerjaan dan penjanaan pendapatan,” tambahnya.


Apple potong gaji Tim Cook 40% tahun ini

Gergasi teknologi Apple memotong ganjaran ketua eksekutifnya Tim Cook lebih 40% berdasarkan panduan pelabur selain atas permintaan Cook sendiri.
Dalam pendedahan kawal selia syarikat itu yang difailkan pada Khamis, sasaran pampasan Cook akan dikurangkan kepada AS$49 juta pada 2023 berbanding AS$84 juta pada 2022, lapor Agensi Akhbar Jerman (dpa).
Antara perubahan lain, peratusan unit saham yang diberikan kepada Cook yang terikat kepada prestasi Apple akan meningkat kepada 75% pada 2023 berbanding 50% selain untuk tahun-tahun akan datang, kata syarikat itu.
Pada 2022, Cook menerima ganjaran berjumlah AS$99.42 juta termasuk gaji pokok, geran saham dan insentif berbanding AS$98.73 juta yang diterimanya pada 2021 dan AS$14.77 juta pada 2020.
Jumlah pampasan yang diterima Cook pada 2022 meliputi AS$3 juta gaji pokok, AS$82.99 juta pemberian saham, ganjaran pelan insentif bukan ekuiti sebanyak AS$12 juta dan pampasan lain sebanyak AS$1.43 juta.


Siapa yang sebenarnya lebih terdesak?

Sejak beberapa hari lalu, beberapa tokoh pembangkang mengakui sudah ada pertemuan dan komunikasi ke arah kerjasama politik di antara mereka dengan Pengerusi Perikatan Nasional (PN) Muhyiddin Yassin.Paling awal berkompang membuka mulut ialah Presiden Pejuang Muhkriz Mahathir dikuti bapanya, Mahathir Mohamad sehari selepas itu.Mahathir juga mengambil peluang itu untuk memperlekehkan Muhyiddin, kononnya bekas perdana menteri Ke-8 itu terdesak sehingga merayu sokongannya untuk kembali menduduki kerusi perdana menteri.Dakwaan Mahathir itu jika diperhalusi, bukan sahaja janggal malah agak lucu dan tidak masuk akal kerana senarionya boleh diibaratkan seperti seekor kucing yang merayu kepada seekor tikus.Adalah tidak lojik untuk seorang pengerusi sebuah gabungan politik yang lebih kuat dan besar merayu sokongan daripada sebuah parti yang bukan sahaja kerdil, malah sangat kecil keahliannya.Ya, kita akui Mahathir satu nama besar tetapi pesonanya sudah malap sehinggakan Pejuang hilang deposit di semua 42 kerusi DUN pada Pilihan Raya Negeri (PRN) Johor.Malah Pejuang yang berselera besar ternyata lemas ke dasar laut yang paling dalam apabila hanya meraih 18,692 undi dari 42 DUN itu.Untuk perbandingan, calon muka baru dari DAP, Marina Ibrahim memenangi DUN Skudai dengan 26,359 undi, jauh lebih besar daripada undi terkumpul Pejuang di seluruh Johor.Begitulah kelicikan politik Mahathir, walaupun taringnya sudah tumpul, beliau tetap cuba menanam persepsi kononnya masih kuat, relevan dan diperlukan.Akhirnya, pembohongan Mahathir terburai kerana yang sebenarnya merayu-rayu untuk bertemu dengan Muhyiddin sejurus kekalahan memalukan partinya pada PRN Johor adalah beliau sendiri.Turut membuka mulut adanya komunikasi dengan Muhyiddin melalui panggilan telefon ialah Presiden Warisan Shafie Apdal.Tidak seperti Mahathir, Shafie lebih “cool” apabila menyatakan beliau menolak untuk bekerjasama dengan Muhyiddin, namun masih membuka ruang kerjasama dengan parti lain.Cuma media yang berlebihan menambah rencah kononnya Muhyiddin terdesak apabila menghubungi Shafie. Ia tidak keluar secara verbatim dari mulut bekas ketua menteri Sabah itu.Begitu juga Pengerusi Pakatan Harapan (PH), Anwar Ibrahim yang mengesahkan adanya perbincangan di antara PH dan PN, namun sikapnya lebih cermat apabila tidak mengambil peluang untuk menyerang sesiapa.Baik Mahathir, Shafie atau Anwar, mereka sedia maklum hanya terdapat satu formula sahaja untuk menewaskan Umno-BN pada Pilihan Raya Umum Ke-15 (PRU15) iaitu dengan bekerjasama supaya tidak berlaku perpecahan undi sebagaimana PRN Melaka dan Johor.Reaksi mereka terhadap perbincangan dan usaha untuk bekerjasama yang dirintis Muhyiddin hanyalah strategi politik supaya parti masing-masing mempunyai kuasa tawar menawar.Ia sekadar episod ulangan kepada proses menjalinkan kerjasama di bawah payung PH menjelang PRU14 yang akhirnya berjaya menewaskan rejim Umno-BN dan Najib Razak.Mesej yang lebih penting di sebalik pengakuan tiga tokoh politik berkenaan ialah sudah ada usaha dan perbincangan untuk bekerjasama walaupun laluannya berliku.Ia merupakan petunjuk positif bagi pengundi termasuk golongan atas pagar yang mengharapkan pembangkang bersatu, namun menjadi igauan ngeri buat Umno-BN.Bukanlah rahsia betapa Umno-BN amat mengharapkan PRU15 diadakan segera sehinggakan Perhimpunan Agung Umno (PAU) dijadikan pentas untuk menekan naib presidennya yang juga Perdana Menteri Ismail Sabri Yaakob supaya membubarkan Parlimen.Bagi mereka, inilah waktu terbaik diadakan PRU15 memandangkan parti lawan berada dalam keadaan lemah kerana masih belum mencapai kesepakatan untuk bekerjasama.Bak kata Timbalan Presiden Umno Mohamad Hasan sewaktu merasmikan Perhimpunan Agung Wanita, Pemuda dan Puteri Umno baru-baru ini:  “Strike while your enemy is weak, strike while the iron is hot!”.Terbuktilah yang terdesak bukannya, Muhyiddin, tetapi Umno, BN dan kluster mahkamah.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Peruntukan belanjawan pandemik dijangka lebih tinggi walaupun terdapat potongan pada sektor, kementerian tertentu

Putrajaya berkemungkinan besar akan mengumumkan peruntukan terbesar berbanding tahun-tahun sebelumnya dalam belanjawan pertama sejak krisis Covid-19 melanda, dengan berbilion ringgit dijangka diperuntukkan khas untuk menangani impak pandemik yang sehingga kini sudah meragut 277 nyawa.Belanjawan bakal dibentangkan hari ini merupakan yang pertama bagi kerajaan Perikatan Nasional, gabungan dibentuk selepas jatuhnya Pakatan Harapan pada Februari lalu.Belanjawan yang akan dibentangkan Menteri Kewangan Tengku Zafrul Aziz, turut mendapat perhatian Yang di Pertuan Agong, ketika kebimbangan wujud ia mungkin gagal pada peringkat pengundian.Pihak istana sebelum ini mengeluarkan tiga peringatan kepada ahli Parlimen untuk mengenepikan perbezaan politik dan memberi sokongan kepada belanjawan bagi memastikan peruntukan kewangan kritikal dapat disalurkan dalam usaha memerangi Covid-19.Peringatan Agong itu hadir selepas timbul spekulasi terdapat sekelompok kecil ahli Parlimen kerajaan akan mengagalkan belanjawan Perdana Menteri Muhyiddin Yassin daripada diluluskan, dan berkemungkinan mencetuskan pilihan raya mengejut yang berulang kali dibantah pegawai kesihatan.Walaupun kerajaan jimat berbilion-bilion ringgit dari segi kos operasi semasa pelaksanaan Perintah Kawalan Pergerakan (PKP) yang menyaksikan penutupan pejabat-pejabat kerajaan dan kakitangan bahagian bukan kritikal diarah bekerja dari rumah, peruntukan tambahan Covid-19 bermakna penjimatan itu memberikan kesan kecil.“Apa jua penjimatan perbelanjaan operasi sebelum ini akan diambil peruntukan khas untuk Covid-19,” kata satu sumber yang mengetahui tentang perbincangan menyediakan belanjawan sejak beberapa tahun sebelum ini kepada MalaysiaNow.Bantuan dan subsidi kerajaan akan menyaksikan penambahan secara menyeluruh dan ia juga “hampir pasti berlaku”, tambah sumber itu, ketika berpuluh-puluh ribu rakyat Malaysia kehilangan pekerjaan dengan ramai lagi bakal menerima nasib serupa disebabkan krisis Covid-19.Unjuran MalaysiaNow sendiri, dan juga beberapa perbincangan dengan pakar yang terlibat dalam belanjawan terdahulu, mencadangkan Putrajaya mungkin memberi sejumlah besar peruntukan kepada program kebajikan dan agihan tunai pada tahun-tahun mendatang, termasuk bantuan sara hidup (BSH) untuk golongan berpendapatan rendah.“Apa jua penjimatan perbelanjaan operasi sebelum ini akan diambil peruntukan khas untuk Covid-19,” kata satu sumber yang mengetahui tentang perbincangan menyediakan belanjawan sejak beberapa tahun sebelum ini kepada MalaysiaNow.Kementerian luar, perpaduan negara, perdagangan antarabangsa dan industri, alam sekitar, belia dan sukan serta wilayah persekutuan mungkin antaranya yang akan menerima peruntukan lebih rendah berbanding tahun sebelumnya.Bagi sektor-sektor berkaitan pendidikan, pertanian, teknologi, keselamataan dan pertahanan berkemungkinan tidak berlaku potongan peruntukan yang banyak.“Mungkin ada sektor akan menerima peruntukan lebih tinggi sedikit, terutama yang melibatkan keperluan lebih mendesak ketika PKP.“Ini bermaksud lebih banyak pelaburan dalam pembangunan infrastruktur komunikasi lebih baik seluruh negara,” tambah sumber itu.Sementara itu, 1.6 juta penjawat awam mungkin terpaksa menunggu sehingga tempoh pandemik berakhir.Walaupun kerajaan mungkin memanjangkan tempoh moratarium bersasar melibatkan pinjaman bank, kenaikan gaji untuk kakitangan kerajaan mungkin tidak berlaku.Baru-baru ini, penjawat awam menerima bantuan khas sebanyak RM500 ketika pelaksanaan PKP, dan jumlah yang sama turut diberikan pada awal tahun lalu untuk meringankan beban kewangan ibu bapa menjelang pembukaan sesi persekolahan.


Tiba masanya jawatankuasa darurat serahkan laporan, bukan melayan langkah ‘bawa bala’, kata Chandra

Pengkritik sosial terkemuka, Chandra Muzaffar berkata rakyat tidak lagi sanggup melayani perbincangan mengenai pertukaran kerajaan ketika tumpuan negara sepatutnya dihalakan untuk melawan wabak Covid-19 melalui program vaksinasi besar-besaran.Katanya, usaha tersebut lebih penting kerana beliau berpendapat kerajaan di bawah pentadbiran Muhyiddin Yassin melaksanakan langkah-langkah yang cukup baik dalam mengurangkan kesan pandemik Covid-19 melalui beberapa bantuan kewangan dan kesihatan awam.Chandra berkata seperti mana-mana kerajaan, pentadbiran pada hari ini juga belajar daripada kesilapan dilakukan sepanjang krisis global yang belum pernah terjadi sebelum ini.“Namun penilaian yang adil dan seimbang terhadap prestasi kerajaan ketika ini boleh disimpulkan bahawa tidak ada asas yang rasional untuk melakukan sebarang usaha menjatuhkannya.“Dalam situasi seperti yang kita hadapi ketika ini, seseorang tidak perlu menukar nakhoda ketika kapal sedang berlayar. Akibat daripada tindakan sedemikian, ia boleh menyebabkan bala bencana kepada negara, lebih-lebih lagi jika seseorang itu memikirkan kerangka yang lebih besar,” kata Chandra kepada MalaysiaNow mengulas gesaan ahli politik pembangkang untuk membentuk kerajaan baru selepas beberapa pemimpin parti politik diperkenan mengadap Yang di-Pertuan Agong.Semalam, Yang di-Pertuan Agong Sultan Abdullah Sultan Ahmad Shah bertemu dengan Muhyiddin, disusuli Pengerusi Pakatan Harapan (PH) Anwar Ibrahim dan bekas perdana menteri Dr Mahathir Mohamad dalam beberapa siri pertemuan bersama pihak Istana Negara.Ia dijalankan bagi mendapatkan maklum balas mengenai usaha memerangi wabak Covid-19 sejak darurat diisytiharkan awal tahun ini.Langkah istana memanggil pemimpin-pemimpin parti politik itu mencetuskan spekulasi daripada beberapa ahli politik PH bahawa Agong mahu menggantikan pentadbiran Muhyiddin yang didakwa gagal membendung virus tersebut.Chandra berkata wujud keperluan untuk menghindarkan debat-debat politik yang boleh menyebabkan hilangnya tumpuan kepada kesihatan awam dan kesejahteraan ekonomi negara ketika ini.Sebaliknya, beliau berkata Jawatankuasa Bebas Darurat yang dibentuk untuk menasihati Agong sepanjang darurat Covid-19 harus mengemukakan laporan komprehensif mengenai bagaimana kerajaan dan orang ramai dapat menangani wabak.“Laporan itu harus dibentangkan kepada Parlimen dua atau tiga minggu sebelum berakhirnya darurat pada 1 Ogos 2021,” tambahnya.Pada Februari, Agong meluluskan 19 nama pemimpin termasuk daripada parti pembangkang bagi membentuk Jawatankuasa Bebas Darurat untuk memberi nasihat berhubung keadaan wabak sepanjang tempoh pelaksanaan darurat.Jawatankuasa ini dipengerusikan oleh bekas ketua hakim negara, Arifin Zakaria.Chandra berkata, laporan jawatankuasa itu harus dibincangkan di Dewan Rakyat dan Dewan Negara selain perlu diuar-uarkan kepada seluruh rakyat.“Agong kemudian akan bertindak atas nasihat kerajaan. Pendekatan seperti itu bukan sahaja memberikan keadilan kepada sentimen rakyat bahkan juga dapat mengumpulkan input dari Dewan Rakyat dan Dewan Negara.“Ini adalah cara yang lebih matang untuk menangani pandemik daripada hanya membiarkannya untuk kepentingan kerajaan atau pembangkang,” katanya.Beliau turut memberikan amaran terhadap gesaan yang menyeru kerajaan ditukar ketika ini dengan mengatakan fokus utama sekarang adalah untuk “mengembalikan suasana normal dalam semua ruang”.“Bagi mencapai tujuan ini kita semua harus bekerjasama sebagai satu keluarga. Harus ada perpaduan dan kesatuan terhadap matlamat yang sama,” kata Chandra.


Sekolah secara fizikal di Lembah Klang, Melaka bermula bulan depan

Semua sekolah di Kuala Lumpur, Putrajaya, Sekolah dan Melaka akan memulakan kelas secara fizikal bulan depan, dengan murid Tahun 1,2 dan 3, termasuk Tingkatan 3 dan 4 diminta untuk menghadiri sekolah pada 1 November.Kementerian pendidikan (KPM) juga menetapkan 8 November sebagai hari pertama persekolahan bagi murid Tahun 4,5 dan 6 termasuk Tingkatan 1 dan 2.Mereka berkata, langkah ini disebebkan peralihan keempat-empat negeri ini ke fasa terakhir Pelan Pemulihan Negara (PPN) yang diumumkan sebelum ini.“Kementerian pendidikan menetapkan jika sesebuah negeri beralih ke fasa seterusnya, pengoperasian institusi pendidikan bawah kementerian mengikut ketetapan fasa baru akan dilaksanakan selepas dua (2) minggu daripada tarikh peralihan ke fasa tersebut,” kata KPM dalam satu kenyataan hari ini.Dalam pada itu, pelajar sekolah di Kedah dan Kelantan akan menghadiri sesi persekolahan mengikut Fasa Tiga PPN bermula 31 Oktober sementara Pulau Pinang, Perak dan Sabah akan turut menyusul sehari selepasnya.Keputusan tersebut akan melibatkan murid prasekolah, murid berkeperluan khas (MBK), selain sekolah yang akan menduduki peperiksaan awam, International Baccalaureate Diploma, serta kelas peperiksaan antarabangsa (IGCSE O-Level, A-Level, Australia Higher School Certificate dan IBD).“KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” tambah KPM.Pengumuman peralihan Lembah Klang ke Fasa Empat PPN dibuat Perdana Menteri Ismail Sabri Yaakob pada Jumaat susulan penurunan angka kes harian Covid-19 selain peningkatan kadar vaksinasi populasi Malaysia.Di bawah Fasa Empat PPN, kesemua sektor awam dan swasta dibenarkan untuk beroperasi dengan kapasiti penuh.


Ingat mengapa Najib pecat saya, kata Muhyiddin kepada Mahathir

Pengerusi Perikatan Nasional (PN) Muhyiddin Yassin menepis dakwaan Dr Mahathir Mohamad hari ini bahawa dia menjadi punca kegagalan untuk menyekat kemaraan bekas perdana menteri, Najib Razak untuk kembali berkuasa.Muhyiddin menegaskan punca dirinya dibuang sebagai timbalan perdana menteri semasa bersama Barisan Nasional (BN) ialah kerana menentang salah laku Najib.“Kenapa saya pula yang dikatakan gagal menyekat Najib?“Saya menentang mereka, saya jatuh disebabkan saya tentang apa yang mereka lakukan, kebrorokan, rasuah, dan salah guna kuasa,” kata pengerusi Majlis Pemulihan Negara (MPN) itu ketika ditemui pemberita.Beliau berkata demikian selepas bertemu penduduk Cina di Gambir, Tangkak petang tadi.Mahathir dalam sepucuk lagi suratnya hari ini mengatakan Muhyiddin semasa pentadbiran Pakatan Harapan (PH) mahu menjadi perdana menteri dan membelakangkan pengundi bagi mencapai cita-citanya.Ahli Parlimen Langkawi itu merujuk kepada Langkah Sheraton yang menyaksikan kejatuhan PH dan Muhyiddin naik menggantikan Mahathir sebagai perdana menteri kelapan.Surat itu antara lain menggesa semua pihak yang menolak kleptokrasi menyokong Pejuang untuk memulihkan kerajaan atas kepentingan rakyat.Tambah Muhyiddin, Najib sudah pun dihadapkan ke mahkamah dan disabitkan bersalah.Najib dijatuhi hukuman penjara 12 tahun dan denda RM200 juta berhubung kes SRC International.Ahli Parlimen Pekan itu dalam proses merayu kesnya di peringkat Mahkamah Persekutuan.Kedua-dua Muhyiddin dan Mahathir tidak sehaluan selepas Langkah Sheraton yang menyaksikan bekas perdana menteri itu digugurkan keahlian dari Bersatu.Mahathir kemudian menubuhkan Pejuang yang akan bertanding buat pertama kali pada PRN Johor kali ini.Pejuang dan Bersatu akan bertembung di banyak kerusi dalam PRN Johor kali ini.PN yang dianggotai Bersatu akan bertanding di kesemua 56 kerusi Dewan Undangan Negeri (DUN) Johor yang dipertandingkan manakala Pejuang akan meletakkan calon di 42 kerusi.


PH Pulau Pinang, Umno bincang pembahagian kerusi minggu depan

Pakatan Harapan (PH) Pulau Pinang dijangka mengadakan perbincangan dengan Umno negeri minggu depan berhubung pembahagian kerusi untuk pilihan raya negeri akan datang.
Pengerusi PH negeri Chow Kon Yeow berkata PH Pulau Pinang akan mengadakan mesyuarat dalaman terlebih dahulu sebelum berunding dengan Umno.
"Kami menerima permintaan daripada Umno Pulau Pinang supaya diadakan mesyuarat dan tarikh tentatif telah ditetapkan," katanya kepada pemberita selepas Majlis Penyerahan Cek Untuk Program Digitech oleh Bentley Forward School hari ini.
Pulau Pinang, Kedah, Selangor, Negeri Sembilan, Kelantan dan Terengganu akan mengadakan pilihan raya negeri tahun ini.
Pada pilihan raya umum 2018, PH yang ketika itu termasuk Bersatu, memperoleh 37 daripada 40 kerusi di Dewan Undangan Negeri Pulau Pinang.
Barisan Nasional memenangi dua kerusi manakala PAS memperoleh satu kerusi pada 2018.
PAS dan Bersatu bergabung di bawah Perikatan Nasional.


Kerajaan bentangkan belanjawan RM322.5 bilion, fokus Covid-19, bangunkan semula ekonomi

Kerajaan mengumumkan sejumlah RM322.5 bilion dalam Belanjawan 2021 yang dibentangkan Menteri Kewangan Tengku Zafrul Aziz hari ini.Belanjawan pada kali ini lebih RM10 bilion daripada belanjawan 2020 yang disemak semula, dipecahkan kepada belanja pengurusan (RM236.5 bilion), pembangunan (RM69 bilion) dan RM17 bilion untuk Kumpulan Wang Covid-19.Belanjawan yang bertemakan “Teguh Kita Menang Bersama” menarik perhatian Yang di Pertuan Agong Sultan Abdullah Sultan Ahmad Shah yang menasihatkan semua ahli-ahli Parlimen agar menyokongnya di peringkat pengundian.Istana Negara sudah mengeluarkan tiga peringatan kepada semua ahli-ahli Parlimen agar mengenepikan perbezaan politik dan bersatu padu dan bersama-sama dalam memerangi Covid-19.


5 lagi kes Covid-19 dikesan berkaitan sidang khas Parlimen

Lima lagi kes Covid-19 dikesan berkaitan sidang khas Parlimen dari 26 hingga 29 Julai lepas, menjadikan jumlah keseluruhan ialah 102 kes.Ketua Pengarah Kesihatan Dr Noor Hisham Abdullah berkata kes baru itu dimaklumkan pada 13 Ogos melibatkan lima sekeluarga dengan kes pertama bergejala adalah individu yang menghadiri sidang Parlimen tersebut.“Tiga kes mempunyai nilai kitaran ambang atau ‘CT value’ RT PCR di antara 16.98 sehingga 22.76 (kebolehjangkitan yang tinggi) manakala dua lagi adalah di antara 28.98 sehingga 33.98,” menurutnya dalam kenyataan semalam.Beliau berkata mereka telah lengkap mendapat dua dos vaksin dan hanya bergejala ringan serta menjalani kuarantin di kediaman masing-masing.Katanya penambahan lima kes itu menjadikan 30 kes jangkitan semasa persidangan Dewan Rakyat.“Daripada 30 kes ini, dua kes melibatkan Ahli Parlimen, sembilan kes terdiri daripada pengiring, sembilan kes pegawai agensi kerajaan, tujuh kes lain-lain iaitu ahli keluarga, dua kes kontraktor dan satu kes daripada kakitangan Parlimen,” katanya.Noor Hisham memaklumkan 56 kes pula dikenal pasti hasil saringan pra-Dewan Rakyat, lapan kes kontak rapat dan lapan kes saringan pra-Dewan Negara.Beliau berkata kementerian kesihatan bersama dengan pihak Parlimen dan Majlis Keselamatan Negara telah berbincang mengenai beberapa penambahbaikan yang diperlukan sebagai persediaan pembukaan semula Parlimen bagi mengurangkan risiko penularan jangkitan sebelum dan semasa persidangan.Katanya kesiapsiagaan itu meliputi tindakan memastikan individu yang hadir ke Parlimen sihat dan tidak dijangkiti Covid-19 pada masa tersebut dan keadaan persekitaran serta bahagian dalaman Parlimen dikaji serta ditambah baik supaya selamat, kurang risiko dan tidak menjadi tempat penularan wabak berkenaan.


Najib ‘jaringkan gol ke gawang sendiri’ menerusi sembang BBM, kata pendakwaan

Mahkamah Rayuan diberitahu bahawa pasukan pembelaan Najib Razak telah ‘menjaringkan gol ke gawang sendiri’ apabila mengemukakan keterangan yang terbukti bercanggah dengan dakwaan bahawa beliau tidak mengetahui status akaun bank peribadinya berhubung isu membabitkan dana RM42 juta milik SRC International Sdn Bhd.Timbalan pendakwa raya V. Sithambaram berhujah bahawa kebanyakan interaksi menerusi sembang BlackBerry Messenger (BBM) antara saksi pendakwaan ke-54 iaitu Joanna Yu Ging Ping yang merupakan Pengurus Perhubungan AmBank dengan ahli perniagaan yang kini dalam buruan Low Taek Jho atau Jho Low telah membuktikan bahawa Najib mempunyai pengetahuan mengenai status dan transaksi membabitkan akaun peribadinya.“Pembelaan mendakwa bahawa pendakwaan telah bertindak menukar lokasi gawang kami namun hakikatnya ialah mereka telah menjaringkan gol ke gawang sendiri.“Sembang BBM telah mewujud serta menimbulkan inferens yang kukuh bahawa Najib mempunyai pengetahuan mengenai status, transaksi keluar masuk yang tidak terkira serta jumlah sebenar baki akaunnya yang membolehkan beliau memanfaatkan dana itu termasuk wang SRC yang masuk ke dalam akaun banknya,” katanya.Beliau berkata demikian di hadapan panel tiga hakim diketuai Abdul Karim Abdul Jalil pada pendengaran rayuan Najib terhadap sabitan dan hukuman ke atasnya kerana menyeleweng RM42 juta dana milik SRC International.Turut bersidang Has Zanah Mehat dan Vazeer Alam Mydin Meera.Sithambaram berkata transkrip sembang itu membuktikan bahawa Najib mempunyai pengetahuan berhubung kemasukan dana itu ke dalam akaunnya menerusi mesej teks BBM yang diterima Jho Low daripada Najib dan kemudian dipanjangkan kepada Joanna, begitu juga dengan mesej yang dihantar Jho Low kepada Najib berhubung baki akaun selepas ahli perniagaan itu menyoal Joanna mengenai jumlah sebenarnya.Beliau berkata sepanjang perbicaraan kes itu, pasukan pembelaan Najib berhujah bahawa bekas perdana menteri itu tidak mengetahui sumber dana tersebut dan tindakan memanfaatkannya tidak membuktikan unsur penyelewengan di bawah pecah amanah jenayah (CBT).Peguam itu juga merujuk transkrip soal balas Najib dan sembang BBM yang menurut beliau telah mengesahkan bahawa bekas perdana menteri tersebut sememangnya berkomunikasi dengan Jho Low secara langsung menerusi aplikasi mesej berhubung status akaunnya.“Perayu juga mengaku sembang BBM itu adalah mesej yang dihantar beliau kepada Jho Low. Perayu mengaku bahawa beliau boleh mengagak berapa banyak yang boleh dibelanjakannya hanya dengan berkomunikasi beberapa kali dengan Jho Low.“Perayu juga menyatakan bahawa beliau telah berkomunikasi dengan setiausaha sulitnya Azlin Alias yang memaklumkan beliau berapa banyak yang boleh dibelanjakannya.“Ringkasnya, terdapat pengakuan oleh perayu bahawa beliau mengetahui baki dalam akaun banknya daripada Jho Low dan Azlin,” katanya sambil menambah oleh yang demikian, hujah pembelaan bahawa Najib tidak mengetahui baki dalam akaun banknya tidak dapat dipertahan.Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.Pendengaran rayuan itu bersambung esok.


Vaksin Covid-19 selamat, tidak mengandungi mikrocip, kata Khairy

Vaksin Covid-19 yang diperoleh Malaysia adalah selamat dan berkesan serta tidak mengandungi mikrocip untuk mengambil alih pemikiran, kata Menteri Sains, Teknologi dan Inovasi Khairy Jamaluddin.Khairy menerusi catatan di blognya khairykj.com hari ini memaklumkan vaksin yang bakal digunakan dalam Program Imunisasi Covid-19 Kebangsaan itu diuji terhadap puluhan ribu penerima sebelum diluluskan.“Jutaan manusia di seluruh dunia sudah mula menerima suntikan mereka. Tiada bukti vaksin ini memudaratkan nyawa atau kesihatan mereka. Vaksin ini tidak akan mengubah DNA penerima.“Vaksin ini dihasilkan oleh sains. Kita mesti yakin dengan sains dan bukannya teori konspirasi yang tular dalam kumpulan aplikasi WhatsApp keluarga atau taman perumahan yang memetik sumber palsu. Sains mesti menang,” katanya.Menerusi catatan sama, beliau turut menolak dakwaan bahawa vaksin itu merupakan agenda Illuminati yang mahu menubuhkan Orde Dunia Baru.Sehubungan itu, Khairy yang juga menteri penyelaras Program Imunisasi Covid-19 Kebangsaan menyeru setiap ahli masyarakat agar menyokong program tersebut yang akan bermula akhir bulan ini.“Apabila tiba masa untuk kita menerima vaksin, segeralah mendaftar agar sasaran untuk mencapai imuniti kelompok dapat dipercepat, yang seterusnya membolehkan proses pemulihan ekonomi disegerakan,” katanya.Menerusi catatan sama, beliau turut menolak dakwaan bahawa vaksin itu merupakan agenda Illuminati yang mahu menubuhkan Orde Dunia Baru.Terdahulu, beliau mengumumkan bahawa pendaftaran bagi vaksin Covid-19 dijangka dibuka kepada orang ramai bermula Mac depan.


Menteri BN sokong penuh Muhyiddin

Menteri dan timbalan menteri daripada Barisan Nasional (BN) menyatakan sokongan penuh kepada kepimpinan Perdana Menteri Muhyiddin Yassin dalam melaksanakan pelan pemulihan ekonomi dan kesihatan rakyat.Dalam satu kenyataan bersama oleh 20 anggota pentadbiran kerajaan itu, mereka menyifatkan negara memerlukan sebuah pentadbiran kerajaan yang stabil bagi memastikan proses pemulihan dapat dilaksana secara teratur dan tersusun ekoran pandemik Covid-19.“Langkah pertama dalam membolehkan perkara ini dapat dicapai adalah dengan memastikan Belanjawan 2021 disokong dan diluluskan oleh ahli-ahli Parlimen di Dewan Rakyat.“Ini juga adalah selaras dengan titah Seri Paduka Baginda Yang di Pertuan Agong yang telah menasihati ahli Dewan Rakyat supaya memberi sokongan padu kepada Belanjawan 2021,” menurut kenyataan itu.Kenyataan itu menyebut anggota pentadbiran daripada BN mengambil maklum cadangan serta pandangan yang telah dikemukakan oleh semua ahli Parlimen BN berkenaan Belanjawan 2021 dan akan diambil kira untuk dilaksanakan dari semasa ke semasa.“Berdasarkan perkara yang dinyatakan ini, kami percaya rakan-rakan ahli Parlimen BN yang lain akan turut serta memberikan sokongan kepada Belanjawan 2021 bagi memastikan perancangan kerajaan untuk membela nasib rakyat dan memulihkan ekonomi negara dapat dilaksanakan sebaik mungkin,” menurut kenyataan itu.“Ini juga adalah selaras dengan titah Seri Paduka Baginda Yang di Pertuan Agong yang telah menasihati ahli Dewan Rakyat supaya memberi sokongan padu kepada Belanjawan 2021,” menurut kenyataan itu.Bagaimanapun, mereka berpendapat Pilihan Raya Umum perlu diadakan secepat mungkin sebaik sahaja keadaan kesihatan awam mengizinkan untuk memperoleh mandat rakyat yang jelas bagi memastikan kestabilan kerajaan yang lebih jitu.“Sehingga itu, kami telah bersepakat untuk mengukuhkan kedudukan BN di dalam kerajaan sedia ada dan pada masa yang sama akan menyusun gerak kerja bagi memastikan BN menjadi suara terkuat di dalam kerajaan,” katanya.Menurut kenyataan itu lagi, satu mesyuarat telah diadakan bersama Pengerusi Ahmad Zahid Hamidi semalam yang memutuskan supaya ahli jemaah menteri daripada BN mengadakan perjumpaan serta bermesyuarat secara lebih kerap.Ini bagi mendapatkan panduan berkenaan pendirian dan dasar parti BN untuk disampaikan kepada jemaah menteri, kata kenyataan itu.Sementara itu, Setiausaha Agung BN Annuar Musa yang juga Menteri Wilayah Persekutuan ketika dihubungi mengesahkan kenyataan yang dikeluarkan bersama itu.


2 maut dalam insiden tembakan di Jepun

Dua anggota tentera dari Pasukan Pertahanan Diri Darat (GSDF) maut dan seorang lagi cedera dalam satu kejadian tembakan di lapang sasar GSDF di Gifu City di tengah Jepun pada Rabu, lapor Xinhua memetik penyiar NHK.
Insiden itu berlaku kira-kira pukul 9 pagi waktu tempatan di kemudahan GSDF, menurut  penyiasat.
Seorang anggota lelaki GSDF berusia 18 tahun yang didakwa melepaskan tembakan itu sudah pun ditahan di lokasi kejadian dan akan didakwa atas cubaan membunuh.
Mangsa termasuk seorang lelaki dalam lingkungan 50-an dan dua lagi dalam lingkungan 20-an dan tiada kematian melibatkan orang awam, menurut laporan itu.


Rosmah gagal gugur Sri Ram, batal kes rasuah solar hibrid

Rosmah Mansor sekali lagi gagal membatalkan kes rasuah melibatkan projek tenaga solar hibrid di pedalaman Sarawak bernilai RM1.25 billion dan turut gagal menggugurkan Gopal Sri Ram sebagai pendakwa dalam kes tersebut.Ia selepas panel tiga hakim diketuai hakim Hanipah Farikullah yang bersidang bersama-sama M Gunalan dan Hashim Hamzah sebulat suara membenarkan bantahan awal dikemukakan pihak pendakwaan pada 15 November lalu.Hanipah berkata hakim bersetuju dengan hujahan pendakwaan bahawa mahkamah jenayah tidak mempunyai bidang kuasa memberikan relief perisytiharan yang dimohon Rosmah.“Selepas meneliti dan mempertimbang hujahan serta nas perundangan dikemukakan, kami mendapati bantahan kedua ditimbulkan oleh responden adalah isu perundangan yang menyentuh merit dan bidang kuasa mahkamah perlu diputuskan terlebih dahulu.“Kami dapati relif yang dimohon adalah berbentuk pengisytiharan (deklarasi). Kami berpendapat bahawa relif dimohon mestilah tergolong dalam perkara yang dibenarkan oleh Kanun Tatacara Jenayah. Bagaimanapun tiada peruntukan didalam akta tersebut memberikan kuasa kepada mahkamah untuk membuat keputusan berbentuk pengisytiharan,” kata Hanipah.Rosmah hari ini merayu terhadap keputusan Mahkamah Tinggi Kuala Lumpur pada 24 September yang menolak permohonannya untuk membatalkan kes itu.Permohonan itu dibuat atas dakwaan surat pelantikan bekas hakim Mahkamah persekutuan Sri Ram sebagai ketua pendakwaan dalam kes rasuah itu tidak sah.Rosmah diwakili oleh Akberdin Abdul Kader dan Jagjit Singh.Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor.Ia sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak secara rundingan terus daripada Kementerian Pendidikan.


Pendaftaran ahli baru KWSP naik 57% kepada 146,000 pada suku pertama 2022

Pendaftaran ahli baru Kumpulan Wang Simpanan Pekerja (KWSP) telah meningkat sebanyak 57% kepada 146,000 orang pada suku pertama 2022, kata Menteri Kewangan Tengku Zafrul Aziz.
Beliau berkata, ini selaras dengan usaha dana persaraan itu yang memulakan strategi jangka panjang untuk meluaskan liputan perlindungan sosial rakyat Malaysia dalam usaha memperkukuh ekosistem sokongan syarikat berkaitan kerajaan (GLC).
“Buat masa ini, walaupun ada pelbagai inisatif perlindungan sosial yang diperkenal dan sesetengahnya mendapat pembiayaan kerajaan, namun rata-rata kesedaran mengenai pentingnya perlindungan sosial dan persiapan untuk hari tua masih terlalu rendah dalam kalangan sejumlah besar rakyat Malaysia,” katanya.
Beliau berkata demikian pada Majlis Pelancaran Kemudahan Insurans dan Takaful i-Lindung KWSP hari ini.
Menurut Zafrul, salah satu aspek terpenting adalah berkaitan pengukuhan perlindungan sosial dan tanggung jawab tersebut telah diberikan kepada KWSP apabila kerajaan mula melaksanakan program transformasi GLC.
Malah, katanya, program tersebut adalah bagi memacu pemulihan dan pembinaan semula ekonomi negara pasca-pandemik melalui ekosistem GLC dan syarikat pelaburan berkaitan kerajaan (GLIC).
Mengulas mengenai platform i-Lindung yang dilancarkan hari ini, Zafrul berkata ia dapat membantu ahli KWSP untuk mendapatkan perlindungan bagi menghadapi situasi tidak diduga dan di luar kawalan yang boleh menimpa sesiapa sahaja pada bila-bila masa.
“Ini merupakan satu titik tolak yang penting bagi melindungi rakyat Malaysia serta keluarga masing-masing daripada risiko kematian, kehilangan upaya secara menyeluruh dan penyakit kronik,” katanya.
Sementara itu, Pengerusi KWSP Ahmad Badri Mohd Zahir yakin kemudahan i-Lindung tersebut berupaya membantu merealisasikan hasrat negara untuk mencapai kadar penembusan insurans lebih daripada 70%, selain dapat membantu ahli mendapatkan perlindungan insurans dan takaful.
“Kemudahan i-Lindung ini boleh didapati pada kadar minimum RM30 setahun dengan perlindungan sebanyak RM10,000 serta boleh ditolak daripada Akaun 2,” katanya.
Menurutnya, KWSP turut menyasarkan sebanyak 300,000 orang bagi platform i-Lindung tersebut untuk tahun pertama pelaksanaannya.
Platform i-Lindung tersebut adalah di bawah pelan perlindungan ahli bagi kemudahan pembelian produk-produk insurans dan takaful yang merangkumi perlindungan hayat dan penyakit kritikal pada premium yang berpatutan daripada Akaun 2.
Tawaran perlindungan kepada ahli KWSP itu juga berkuat kuasa secara serta-merta.


DUN Selangor bersidang 8 hari bermula 24 Ogos depan

Menteri Besar Selangor Amiruddin Shari hari ini mengumumkan sidang Dewan Undangan Negeri (DUN) negeri itu akan mengadakan sidang selama lapan hari pada 24 Ogos hingga 6 September 2021 termasuk satu hari perasmian istiadat pembukaan DUN oleh Sultan Sharafuddin Idris Shah pada 23 Ogos.Amiruddin berkata di bawah peruntukan Ordinan Darurat (Kuasa-Kuasa Perlu) 2021, Yang di-Pertuan Agong memberi perkenan untuk pembukaan sidang DUN melalui sebuah surat bertarikh 6 Julai 2021.Katanya, Sultan Selangor Sharafuddin Idris Shah juga memberi perkenan untuk mesyuarat pertama penggal keempat DUN itu diadakan.“Kerajaan Negeri Selangor menjunjung kasih di atas perkenan KDYMM Seri Paduka Baginda dan DYMM Sultan Selangor yang sentiasa prihatin terhadap kebebasan amalan demokrasi di negeri ini,” katanya dalam satu kenyataan hari ini.“Sultan Selangor berkenan untuk berangkat dan mencemar duli bagi merasmikan Istiadat Pembukaan Dewan Negeri Selangor Darul Ehsan pada Isnin, 23 Ogos 2021.“Dewan Negeri Selangor kemudian akan mula bersidang selama lapan hari, iaitu 24 Ogos 2021 – 27 Ogos 2021, 30 Ogos 2021, 1 September 2021 – 3 September 2021 serta 6 September 2021,” katanya.Amiruddin turut menambah sidang DUN kali ini mengikut format sidang biasa yang mempunyai sesi soal jawab dan perbahasan.Katanya, sidang yang dijalankan dengan kawalan Tatacara Pengendalian Piawai itu akan menumpukan perbincangan mengenai usaha kerajaan Selangor menangani penularan wabak Covid-19 selain mendapatkan maklum balas dan cadangan dari semua ahli Dewan Undangan Negeri (Adun) Selangor.Sidang Parlimen dan DUN di seluruh negara ditangguhkan sejak Januari lalu selepas Proklamasi Darurat diumumkan kerajaan.Pada 5 Julai lalu, kerajaan mengumumkan Dewan Rakyat akan bersidang bagi penggal ketiga selama lima hari mulai 26 hingga 29 Julai dan 2 Ogos depan.Kerajaan turut mengumumkan penetapan 3 hingga 5 Ogos depan untuk sidang Dewan Negara.Setakat ini beberapa negeri mengumumkan pembukaan DUN pada Ogos dan September depan termasuk Johor, Pulau Pinang dan Perlis.


EU laksana sekatan baharu ke atas junta Myanmar

Kesatuan Eropah (EU) melaksanakan pakej sekatan keenam terhadap junta tentera Myanmar kerana pencabulan hak asasi manusia, lapor Agensi Anadolu.
Menteri-menteri luar EU meluluskan sekatan terhadap sembilan orang dan tujuh entiti, menurut kenyataan Majlis Kesatuan Eropah pada Isnin.
Mereka yang disenarai hitam termasuk menteri tenaga, ahli perniagaan terkemuka dan pegawai tentera berpangkat tinggi yang dikenakan sekatan perjalanan dan pembekuan aset.
“Turut disenarai ialah ahli politik dan pentadbir dari Wilayah Yangon yang terlibat dalam proses hukuman mati ke atas empat aktivis demokrasi pada Julai 2022 dan di negeri Kachin, membabitkan serangan udara, pembunuhan beramai-ramai, serbuan, pembakaran dan penggunaan manusia sebagai perisai yang dilakukan oleh tentera,” menurut kenyataan itu.
Sehingga kini 93 individu dan 18 entiti telah dikenakan sekatan.
Selain itu, EU turut mengekalkan sekatan ke atas senjata dan peralatan ketenteraan serta eksport barangan dwikegunaan.


Kes harian turun bawah 2,000 jangkitan, 2 lagi terkorban

1,904 kes baru Covid-19 direkodkan semalam menjadikan jumlah keseluruhan sebanyak 4,791,456 kes.
Sebanyak 3,138 pesakit turut dilaporkan sembuh, menjadikan jumlah keseluruhan kes sembuh sebanyak 4,726,250.
Ketika ini, 28,961 kes aktif direkodkan, dengan 27,584 atau 95.2% daripadanya sedang menjalani kuarantin kendiri.
Dalam pada itu, 18 (0.1%)  kes kini berada di pusat kuarantin sementara 1,286 (4.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 73 kes dan 36 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.4%, dengan kes Covid-19 merangkumi 19.6%.
Dua lagi kematian dilaporkan menjadikan kes keseluruhan sebanyak 36,245 orang.


7 kluster komuniti baru diisytihar di Sarawak

Terdapat tujuh kluster komuniti baru Covid-19 di Sarawak hari ini dengan empat daripadanya di Kuching dan masing-masing satu di Kabong, Saratok dan Lundu.Jawatankuasa pengurusan bencana negeri (JPBN) dalam kenyataan hari ini berkata kluster baru yang dikesan di daerah Kuching terdiri daripada kluster Kampung Jaya Bakti dengan 15 kes positif, kluster Kampung Tanjong Bako (27 kes positif), Kluster Lorong Cahaya Damai (54 kes positif) dan Kluster Braang Payang (23 kes positif).Bagi kluster Sesang di Kabong, 42 orang telah dikesan positif Covid-19, kluster Dabai Baruh di Saratok (32) dan kluster Senibung di Lundu (tujuh).Menurut JPBN, dua kluster diisytiharkan tamat iaitu kluster Kampung Serikin di Bau dan Kluster Long Seripa di Sebauh setelah tiada kes baru dikesan dalam tempoh 28 hari lepas.Semalam, kes positif Covid-19 di Sarawak melonjak kepada 836 berbanding 589 kes semalam, menjadikan keseluruhan 82,753 kes dan dua kematian baharu, menjadikan angka kematian berjumlah 473 orang.


Australia rampas 336kg heroin dari Malaysia

Polis mengesahkan Pihak Berkuasa Australia berjaya merampas 336 kilogram (kg) dadah jenis heroin yang dibawa masuk dalam sebuah kontena dari Malaysia ke Brisbane, Australia pada 13 Mac lepas.
Setiausaha PDRM Noorsiah Mohd Saaduddin berkata dadah berkenaan dianggarkan bernilai AUD268.8 juta (RM789.56 juta).
“Jabatan Siasatan Jenayah Narkotik Bukit Aman sedang menjalankan siasatan dengan berpandukan maklumat yang diterima dari pihak Polis Persekutuan Australia (AFP) sebelum mengambil sebarang tindakan lanjut,” katanya dalam kenyataan malam ini.
AFP dalam kenyataan minggu lepas memaklumkan Pasukan Sempadan Australia (ABF) berjaya mengesan dadah berkenaan disorok dalam dua blok konkrit simen yang masing-masing seberat 500kg.
Menurut kenyataan itu, semakan mendapati penghantaran berkenaan diisytiharkan sebagai aksesori panel solar dalam kontena yang tiba 13 Mac lepas di Pelabuhan Brisbane dari Malaysia.
Kenyataan itu memaklumkan pegawai ABF yang memeriksa kontena berjaya mengesan ratusan bungkusan tersembunyi di dalam blok konkrit simen berkenaan dan keputusan ujian ke atas bahan dalam bungkusan positif dadah jenis heroin.


Kerajaan benarkan 11 jenis aktiviti ekonomi beroperasi semula mulai esok

Putrajaya hari ini bersetuju untuk membenarkan 11 lagi jenis aktiviti ekonomi untuk memulakan semula operasi bermula 16 Ogos di negeri-negeri yang berada di Fasa Satu Pelan Pemulihan Negara.Perdana Menteri Muhyiddin Yassin berkata semua aktiviti ekonomi tersebut masih tertakluk dengan beberapa syarat dan prosedur operasi standard (SOP) yang sudah digariskan sebelum ini, termasuk memastikan pelanggan mereka telah menerima dua dos vaksin.Berikut adalah senarai perniagaan yang dibenarkan:1. Kedai cuci kereta2. Kedai elektrik dan elektronik3. Kedai barangan rumah dan peralatan dapur4. Kedai perabot5. Kedai peralatan sukan6. Kedai aksesori kereta7. Pusat pengedaran dan jualan kereta8. Pasar pagi dan pasar tani sahaja9. Kedai pakaian, fesyen dan aksesori10. Kedai barang kemas11. Kedai gunting rambut dan pusat/salun kecantikan (perkhidmatan gunting rambut asas sahaja).Dalam pada itu, kerajaan juga bersetuju untuk membenarkan 11 lagi aktiviti ekonomi untuk beroperasi di negeri-negeri Fasa Dua PPN.Ia termasuk perniagaan barangan fotografi dan perkhidmatannya, barangan terpakai, bunga dan nurseri, kraftangan dan cenderahati, antik, alat permainan, permaidani, kandungan kreatif dan peralatan industri kreatif, peralatan outdoor, kosmetik, penjagaan kulit dan minyak wangi, dan kedai tembakau termasuk rokok elektronik dan vape.Sektor pembuatan, pembinaan, perlombongan dan pengkuarian juga turut dibenarkan beroperasi semula di semua negeri.Muhyiddin turut memberikan amaran sebarang kegagalan untuk mematuhi SOP akan dikompaun dan akan diarahkan tutup.“Sekiranya majikan tidak mematuhi SOP yang ditetapkan. Kuasa di tangan anda sebagai pekerja kerana majikan yang tidak mematuhi SOP dan melanggar Akta Pencegahan dan Pengawalan Penyakit Berjangit 1988 (Akta 342) boleh dikompaun dan dihadapkan di mahkamah,” katanya sambil menambah dalam masa dua minggu dari 26 Julai lalu lebih 900 premis telah diarahkan tutup kerana kegagalan mematuhi SOP.“Ini adalah bukti Kerajaan amat tegas terhadap mana-mana pihak yang melanggar peraturan,” tambahnya.


563 kes baru, 2 kematian direkodkan hari ini

Kementerian Kesihatan memaklumkan terdapat dua lagi kematian baru dilaporkan hari ini menjadikan jumlah keseluruhan mangsa yang terkorban akibat pandemik Covid-19 di Malaysia meningkat kepada 159 orang.Dalam sidang media harian, Ketua Pengarah Kesihatan, Dr Noor Hisham Abdullah memaklumkan sebanyak 563 kes jangkitan baru dilaporkan hari ini berbanding 561 semalam, menjadikan kes terkumpul jangkitan wabak tersebut 16,220.Katanya, daripada jumlah itu, kes aktif dengan kebolehjangkitan adalah sebanyak 5,039 kes, kesemuanya telah diasingkan dan sedang menerima rawatan.“Sebanyak 109  kes jangkitan Covid-19 pulih dan dibenarkan discaj menjadikan  jumlah pesakit yang sembuh 11,022 orang,” katanya.Noor Hisham berkata, daripada 563 kes yang dilaporkan hari ini, Sabah masih mencatatkan jumlah kes harian tertinggi iaitu 291 kes, namun ia lebih rendah berbanding semalam iaitu 488 kes.Pulau Pinang mencatatkan lonjakan kes positif sebanyak 141 kes, bagaimanapun ia adalah jangkitan daripada Kluster Penjara Reman dimana kesemua kes ini terasing daripada masyarakat.“Daripada 562 kes penularan dalam negara, 498 kes melibatkan warganegara manakala 64 kes adalah bukan warganegara,” katanya.Dalam pada itu, Noor Hisham turut memaklumkan terdapat enam kluster baru dilaporkan hari ini iaitu dua di Kuala Lumpur, masing-masing satu di Sabah, Selangor, Johor dan Putrajaya.“Sehingga kini seramai 767 individu sudah disaring di kesemua lokasi kluster, 75 disahkan positif, 585 negatif dan 120 masih menunggu keputusan,” ujarnya.


Muhyiddin ingatkan kejayaan urus pandemik ketika PN mulakan serangan menjelang hari pengundian

Muhyiddin Yassin hari ini menaikkan semangat untuk melawan Anwar Ibrahim, mengatakan pemimpin Pakatan Harapan (PH) itu mengintai jawatan perdana menteri tanpa pengalaman dalam mentadbir negara, terutama di saat paling mencabar pandemik Covid-19 seperti apa yang dihadapi kerajaan Perikatan Nasional (PN).
Pengerusi PN Muhyiddin merupakan perdana menteri selama 17 bulan di mana beliau mengetuai Malaysia dalam usaha memerangi pandemik sebelum digulingkan oleh pemimpin Umno yang bersekutu dengan presidennya, Ahmad Zahid Hamidi dan Najib Razak, mengatakan beliau mengambil beberapa langkah tegas yang akhirnya membantu Malaysia beralih ke fasa endemik.
Beliau berkata ini, langkah sukar itu termasuk melaksanakan perintah kawalan pergerakan (PKP), di mana ia memaksa kerajaan mengeluarkan wang tunai lebih RM500 bilion dan dana kecemasan lain bagi membantu mengurangkan impak penutupan ekonomi dalam usaha membendung virus itu.
"Memang saya tak suka, saudara-saudari juga tidak suka (pelaksanaan PKP), tapi apa nak dibuat, kerana situasi agak mendesak, kalau tak ada PKP, saudara masih pergi ke sana-ke sini, kalau (pelaksanaan) itu tak berlaku, bermakna tak akan terkawal Covid.
“Kerana itu, Anwar mengata saya ‘bapa PKP’, saya taknaklah mencarut di sini," kata Muhyiddin, dalam sebuah ucapan yang dilihat mengisyaratkan bahawa gabungannya mula berada di kedudukan menyerang terhadap Anwar yang tidak henti-henti menyasarkan serangan terhadap pemimpin PN sejak beberapa hari lalu.
“Tetapi pemimpin PH ini amat tidak bertanggungjawab. Betul tidak? Bukan nak ucap syukur atas nikmat Allah telah kurniakan. Dan dia balik isteri, anak, cucu semua sihat. Sewajarnya dia kata terima kasih atas apa 'yang anda sudah buat untuk keluarga saya dan negara'.
”Tapi tak apa, dalam dunia ini ada orang seperti itu," kata Muhyiddin di hadapan hadirin dalam sebuah ceramah kempen di Kuala Lumpur.
Menurut Muhyiddin, “alasan” PH kononnya mereka tidak cukup masa mentadbir negara selama 22 bulan untuk mendatangkan impak tidak munasabah memandangkan kerajaan pimpinan beliau hanya diberi peluang selama 17 bulan.
“Kita hendak kerajaan bukan sekadar dari segi keupayaan (mentadbir negara) tetapi juga perlu bersih.
“Barisan Nasional (BN) tak bersih sebab ada kes rasuah, PH pula hanya bagi RM30,” tambah beliau.
Beliau turut berpesan kepada Anwar supaya tidak mendabik dada dan mendakwa memiliki sokongan besar.
Katanya, ini kerana masih terdapat lima hari sebelum hari pengundian dan sebarang kemungkinan boleh terjadi dalam tempoh masa itu.
Semalam, ketika ceramah kempen di Pasir Salak, Anwar mendakwa partinya sudah mendahului sokongan pengundi berbanding parti lain menjelang Pilihan Raya Umum Ke-15.
Anwar mendakwa ia berdasarkan data dan kajian setempat.
“Saya pun boleh kata begitu, tetapi yang penting kita nak serah kepada pengundi membuat pertimbangan bijaksana.
“Saya sudah jelaskan panjang lebar apa kita tawarkan dan perjuangkan tetapi di sebelah sana (PH) tak sebut apa-apa pun, bagi dia tak penting.
“Bagi dia jawatan (penting), tetapi bagi saya perkhidmatan (lagi penting) dan apa yang kita nak tawarkan kepada negara supaya kembali dalam keadaan baik,” katanya.


Pendakwa raya Indonesia namakan 3 syarikat minyak kelapa sawit suspek kes rasuah

Pejabat Peguam Negara Indonesia menamakan tiga syarikat minyak kelapa sawit sebagai suspek dalam siasatan rasuah, dengan dakwaan salah laku dalam mendapatkan permit eksport meskipun penghantaran disekat.
Siasatan itu dibuat selepas Mahkamah Agung Indonesia bulan lalu mengekalkan hukuman penjara yang dijatuhkan oleh mahkamah rendah terhadap eksekutif di syarikat tersebut kerana memanipulasi dokumen atau menyerahkan data palsu bagi mendapatkan permit eksport.
Indonesia, yang menyumbang kira-kira 60% daripada bekalan minyak kelapa sawit global, mengenakan langkah eksport yang ketat tahun lalu, termasuk larangan penghantaran selama tiga minggu, untuk cuba mendapatkan bekalan domestik bagi mengekang kenaikan harga minyak masak tempatan.
Pendakwa raya berkata tindakan eksekutif itu adalah bagi pihak syarikat mereka, Wilmar Group WLIL.SI dan Kumpulan Musim Mas yang berpangkalan di Singapura dan Kumpulan Permata Hijau yang berpangkalan di Medan dan siasatan terhadap firma itu berusaha untuk mendapatkan semula kerugian negara.
"Ketiga-tiga syarikat itu mesti bertanggungjawab," kata Jurucakap Pejabat Peguam Negara, Ketut Sumedana dalam satu kenyataan yang dikeluarkan semalam.
Reuters cuba menghubungi syarikat-syarikat itu untuk mendapatkan komen namun tidak berjaya.
Seorang pegawai kanan kementerian perdagangan Indonesia juga telah dihukum penjara dalam kes itu kerana salah guna kuasa.
Bulan lalu, agensi pencegahan monopoli Indonesia mendenda tujuh syarikat minyak masak kerana menyekat jualan sewaktu tempoh kekurangan bekalan minyak masak.


Pemimpin BN jarakkan diri dari kenyataan Zahid berhubung sidang Parlimen

Pemimpin tertinggi Barisan Nasional (BN) menjarakkan diri daripada kenyataan dikeluarkan pengerusi mereka, Ahmad Zahid Hamidi malam tadi berhubung rayuan kepada Agong agar sidang Dewan Rakyat diadakan segara dalam tempoh darurat Covid-19 ini.Presiden MIC SA Vigneswaran berkata, mesyuarat BN pada Rabu mengambil ketetapan untuk tidak membuat sebarang andaian berhubung titah Sultan Abdullah Sultan Ahmad Shah mengenai sidang Parlimen.“Saya terkejut dengan kenyataan pengerusi BN. Mesyuarat BN tidak pernah menyokong sebarang keputusan untuk merayu Agong agar menitahkan Parlimen diadakan dengan segera,” katanya seperti dilaporkan Malaysiakini.Dalam satu kenyataan malam tadi Zahid berkata BN merayu kepada Yang di-Pertuan Agong, agar menitahkan sidang Parlimen diadakan segera.Zahid berkata Agong boleh menggunakan kuasa di bawah Seksyen 14 (1) (b) Ordinan Darurat (Kuasa-kuasa Perlu) 2021, yang dibaca bersama Perkara 40 (2) Perlembagaan Persekutuan.“BN (juga) mengesyorkan ahli-ahli Dewan Rakyat menyeru perdana menteri serta jemaah menteri untuk menghormati titah Agong supaya sidang parlimen diadakan dalam kadar segera, apatah lagi setelah pelaksanaan perintah kawalan pergerakan dilonggarkan,” kata Zahid.Pada masa sama, Pengerusi Pakatan Harapan (PH) Anwar Ibrahim mengeluarkan kenyataan bernada serupa, sehingga menimbulkan persoalan tentang kemungkinan kedua-dua gabungan itu sedang bekerjasama.Presiden MCA Wee Ka Siong turut menafikan BN berbincang mengenai rayuan kepada Agong agar sidang Dewan Rakyat diadakan segera.“Saya sahkan apa dikatakan oleh Viki (Vigneswaran) adalah betul,” kata Wee seperti dilaporkan Malaysiakini.


Menuju 2050, satu dari empat orang bakal alami masalah pendengaran

Pertubuhan Kesihatan Sedunia (WHO) memberi amaran bahawa nisbah satu dari empat orang di seluruh dunia akan mengalami masalah pendengaran pada tahun 2050.WHO berkata pelaburan dalam pencegahan dan rawatan pendengaran perlu dimulakan ketika ini.Laporan global yang pertama kali diumumkan WHO itu berkata bahawa punca masalah pendengaran termasuk jangkitan, penyakit, kecacatan kelahiran, pencemaran bunyi dan pilihan gaya hidup.Bagaimanapun, masalah pendengaran boleh dicegah jika usaha mencegahnya dilakukan segera.Laporan itu mencadangkan satu pakej langkah, yang menelan belanja AS$1.33 setiap orang setahun.Jika tidak, angka kerugian hampir satu trilion dolar AS setiap tahun mungkin ditanggung kerana masalah ini tidak ditangani.“Kegagalan untuk bertindak akan menjadikan kos lebih mahal dari segi kesihatan dan kesejahteraan mereka yang terjejas, kerugian kewangan pula akan timbul kerana mereka akan dikecualikan dari komunikasi, pendidikan dan pekerjaan,” kata laporan itu.Ketika ini, satu dari lima orang di seluruh dunia mengalami masalah pendengaran, katanya lagi.Namun laporan itu memberi amaran: “Jumlah orang yang memiliki gangguan pendengaran mungkin meningkat lebih dari 1.5 kali ganda dalam tiga dekad akan datang” kepada 2.5 bilion orang – meningkat dari 1.6 bilion pada tahun 2019.Daripada jumlah 2.5 bilion itu, 700 juta orang pada tahun 2050 akan memiliki masalah pendengaran serius sehingga mereka memerlukan beberapa jenis rawatan.Peningkatan jangkaan jumlah itu mengambil kira keadaan demografi dan trend populasi, jelas laporan tersebut.


Korupsi oleh Pramoedya

Pada tahun 1953, sasterawan besar Indonesia yang cukup dikenali di Malaysia, dan seluruh dunia tentunya ada mengarang sebuah novel yang kurang disebut orang.Dapatlah dikatakan novel ini agak langka dan sukar diperolehi.Malah yang masih ada di pasaran dalam talian, mungkin sahaja edisi bajak (cetak rompak).Judul novel ini ialah “Korupsi”.Yang saya punya adalah edisi terbit semula oleh Hasta Mitra pada tahun 2002.Karya klasik ini bukanlah hasil benak Pram yang terbaik, pun ia tetap menggigit kerana tema pilihannya yang jarang-jarang ada, khusus pada waktu itu.Dalam novel ini yang menggunakan sudut pandang pertama – aku – adalah seorang pegawai kerajaan yang berkhidmat selama lebih dua dekad.Meskipun beliau adalah seorang pegawai, dengan dikurniai sejumlah anak-anak yang meningkat dewasa, ia mendorong Bakir dalam satu situasi mendesak.Anak-anak ini ternyata pintar dan perlu menyambung pengajian ke peringkat lebih tinggi.Kesempitan hidup ekoran inflasi serta keadaan ekonomi yang tidak begitu sihat, menyebabkan watak aku ini perlu mencari jalan keluar.Salah satu jalannya ialah menyewakan bahagian hadapan tanah dan rumahnya kepada sebuah keluarga berbangsa Cina yang berniaga di situ.Pun, watak ini masih dihurung keadaan mencekik sehingga serasa kelemasan.Satu jalan singkat yang nampaknya kelihatan di hadapan mata tidak lain tidak bukan adalah melakukan korupsi.Sebagai seorang pegawai menjaga jabatan atau bahagian pesan-memesan barangan (tender); beliau memang mempunyai kuasa meskipun tidak sebesar mana, untuk menentukan syarikat mana yang layak atau tidak layak diberi kontrak kecil besar.Maka oleh keadaan kian melemaskan, watak aku ini mulai digaru dan disapa untuk melakukan korupsi:“Berkali-kali kata itu bergetar dengan hebatnya baik di mulut maupun di hati: korupsi, korupsi, korupsi. Akhirnya teguhlah niatku untuk mengerjakannya juga. Berdengung kata itu: korupsi, korupsi, korupsi. Tiap dinding dan tiap benda di kamar serasa merasa ikut menggigilkan kata yang itu-itu juga: korupsi! Korupsi!”Seruan dan bisikan agar melakukan korupsi itu asal-muasalnya diteroka dengan menjual barangan pejabat secara senyap.Memang pada mulanya watak itu ada berasa ragu, takut-takut dan demikian waspada kiranya perbuatan itu diketahui orang.Akan tetapi, oleh sebab rasuah atau korupsi sudah mengental dalam sistem, dan menjadi norma; watak dalam novel Korupsi ini mewajarkan perbuatannya itu:“Orang-orang lain berbuat begitu juga. Apa salahnya aku mulai mencoba-coba! Mereka bisa punya mobil, malah ada yang mendirikan rumah tiga buah dalam setahun, dan sekaligus pula. Mengapa aku tidak boleh? Mereka hingga sekarang hidup senang, dan tidak ada satu polisi pun bisa menangkap. Dan kalau kubelitkan demikian rupa, dari satu partai barang bisa kukeluarkan uang pembelian dua kali.”Untuk mendamaikan hatinya yang dilanda keresahan, watak ini akhirnya mencipta-cipta sendiri falsafah hidup untuk berkorup, yang bunyinya:“Sesungguhnya hidup baik menjadi hak tiap orang. Usaha untuk bisa demikian bukanlah kejahatan, tetapi kewajiban.”Malah, Bakir percaya kepada pewajaran untuk merasuah bahawa kononnya korupsi boleh membuka ruang untuk melakukan kebaikan.Dalam konteksnya, Bakir percaya dia boleh menumbuhkan anak-anaknya, atau memberi sedikit “kekayaan” kepada staf-staf bawahnya yang juga tersepit dalam hidup.Ya, bukan sedikit koruptor menyumbang hasil korupsi untuk orang naik umrah atau haji, atau membunuh lembu kambing ketika Hari Raya Korban.Ada jiwa haiwan akan mudah terbeli.Dalam keadaan itu “contoh teladan” untuk melakukan korupsi ini tidak lain tidak bukan adalah para menteri.Pram menyebutkan “ahli Parlimen”, ya kalau di peringkat negeri – katakan Melaka yang baru selesai pilihan raya – misalnya ia adalah ahli Dewan Undangan Negeri.Pada mereka itulah korup besar dapat menjadi “panduan” buat korup kecil seperti watak dalam novel ini:“Dan karena pimpinan yang baik itu sesungguhnya sudah lama aku harus menjadi kepala jawatan, barangkali juga menteri. Tak mengerti aku mengapa keadaanku tinggal bobrok sedang orang yang dahulu hanya klerk-ku belaka kini sudah menjadi anggota parlemen.”Di sini Pram dengan tajam mencekam seraya menggigit memberitahu kita bagaimana adanya menteri, ahli Parlimen, atau Yang Berhormat yang memanjat tangga kekuasaan, meskipun asalnya hanyalah orang berpekerjaan biasa-biasa (dalam novel ini sekadar kerani) malah tanpa pendidikan yang tinggi.Tentu, kita boleh membayangkan di Malaysia juga.Supaya perbuatan korupsinya tidak diketahui, watak aku ini melonggarkan peraturan-peraturan di ofis supaya dia terlihat budiman dan baik.Maka dari satu kejahanaman dan kecelakaan, ia menjadi berganda berlipat dan membuka pelbagai lagi ruang kerosakan.Untuk memujuk hatinya melakukan rasuah itu, Bakir menetapkan ia bukan mencuri atau menyamun harta negara, tetapi “mengambil barang kerana terpaksa”.Dia malah mengguna dan menunggangkan agama dengan harapan Tuhan memahami bahawa ia berkorup kerana ia mengharapkan keadilan Ilahi:“Apa? Aku ini pencuri dan tidak sepatutnya menyebut nama Tuhan. Mengapa tidak? Tuhan mahakuasa dan karenanya berkuasa mengijinkan aku mencuri. Ya, Tuhan di manakah keadilanmu? Ah, seharusnya ada satu Tuhan yang pekerjaannya mengurus kepentingan para pencuri. Tetapi aku bukan pencuri. Tidak! Kalau orang mengambil barang karena terpaksa, dia bukan pencuri, tetapi harus dikasihani dan dianggap sebagai orang yang harus – Ya, apa harus kukatakan? Aku bukan pencuri, karena itu bukan pekerjaanku yang sesungguhnya.”Bakir malah bercita-cita dengan melakukan korupsi itu dia akan menjadi mewah dan akhirnya menjadi menteri dan di situ, dengan kuasa sebagai menteri dia akan dibesar-besarkan oleh rakyat dan orang bawah, dan dia juga dapat menjadi kebal dari semua undang-undang.Korup besar memang ditakuti oleh hakim dan mahkamah. Malah dilepaskan sewenang-wenangnya. Polis bahkan melindungi mengiringi korup besar ini, dan bukannya menahan mereka:“Lihat dan tunggu si Bakir jadi kepala jawatan, menteri malah, dengan bendera pada mobilnya dan dikawal serombongan polisi lalu lintas, kalian harus meminggir dan memandangi daku dengan tercengang-cengang. Kalau sekali jadi menteri, semua jalan akan terbuka dan kalian tak biasa jual tampang di depanku.”Inilah jalan rasuah atau korupsi menjadi barah yang menular dalam masyarakat dan perlahan-lahan merebak dalam sistem kehidupan dan menjadi satu kebudayaan babi.Tanpa sedar korupsi ini memamah segalanya.Dalam novel Korupsi ini, watak aku akhirnya tanpa sedar terheret dalam kancah demi kancah kekalutan.Hidupnya yang asal aman dan harmoni dengan keluarga, kini berantakan.Rumah tangganya hancur, dia mengejar perempuan jelita.Kemudian dia terjerut dalam lingkaran atau rangkaian para korup yang saling bantu membantu.Makin dia tidak melihat jalan pulang.Meskipun hatinya kadang-kala dilanda keraguan dan peringatan oleh aneka korupsi dilakukan, pun, dia perlu menutup aibnya, nama baik bapanya seorang lelaki budiman.Perlahan-lahan watak ini menjual pula maruah diri.Dia sedar orang mengatakan tentangnya, dan apa yang diumpat dinista itu adalah benar.Tetapi watak dalam Korupsi ini sentiasa menghasut hatinya sendiri bahawa konon ia berada di pihak yang benar.Nampak tidak ada yang berperangai babi begini?Untuk itu ia mulai membayar para staf bawah, misalnya drebar keretanya dengan harapan drebar itu akan terliurkan wang sesen dua dan tolong menutupkan korupsi atau nama comotnya.Maka duit lagi berhamburan, rasuah berleluasa.Staf bawahnya yang kembung dengan sogokan meneriak-neriakkan kesyukuran bahawa watak si korup ini adalah sejenis bosku yang baik.Padahal jenis bosku seperti ini adalah korup dan sentiasa diintai syaitan serta malaikat maut.Bosku membawa sama rakyat, orang bawah dan mereka yang terpedaya juga ke pintu lahanat.Novel Korupsi ini meskipun sangat sarat nilai didaktisnya tidak menjadikan agama sebagai satu unsur perdananya.Ini kerana Pram ingin sengaja memperlihatkan bahawa orang-orang kecil yang menerima rasuah, atau melakukan rasuah dan naik setingkat-setingkat sehingga boleh berumah besar, dan berkenderaan hebat tatkala menjadi menteri itu sebetulnya tidak pernah memikirkan pun agama dalam setiap pertimbangannya.Tentu ada bisikan fitrah agar berbuat yang benar dan lurus.Namun, orang seperti ini akan memilih fitnah berbanding fitrah.Ini kerana mereka adalah cucu cicit Qabil, si korup pertama pembunuh Habil.Watak seperti aku ini tentulah ada di dunia kita sebenarnya.Bahkan kita melihatnya dengan mata kepala sendiri.Kepala korup seperti dalam novel Korupsi karya Pramoedya ini tentu sahaja ada dalam kalangan kita, malah seperti dipamerkan oleh Pram, betullah ada yang jadi YB, dan jadi menteri.Bila jadi menteri dipuja puji. Padahal macam babi.Kita mungkin tidak begitu percaya atau perasan, kerana si korup seperti watak Bakir ini menabur wang ringgit yang membuatkan kita leka dan lupa.Kita bahkan menyanjungnya.Kita tidak sedar dia membawa kita sama jurang neraka.Bukan sahaja tidak sedar, kita malah meraikan dan menyertai pesta ke neraka itu.


Perjuangan barisan hadapan Sabah kini kritikal

Ketua Pengarah Kesihatan Dr Noor Hisham Abdullah menyifatkan perjuangan petugas barisan hadapan dalam menentang pandemik Covid-19 di Sabah kini mencapai  tahap kritikal.Beliau berkata beberapa strategi dan pendekatan akan diambil untuk memutuskan rantaian penularan wabak berkenaan di negeri itu.“Strategi kami berdasarkan kepada pemantauan komuniti, pengesanan kontak dengan mencari, menguji, mengasing dan merawat semua individu yang dijangkiti serta memutuskan rantaian jangkitan seterusnya dengan memperketat sempadan negeri dan daerah,” katanya menerusi hantaran Twitter, hari ini.Semalam, Kementerian Kesihatan melaporkan 561 kes baharu di negara ini dengan Sabah mencatatkan jumlah tertinggi, sebanyak 488 kes.


Zahid sahkan Sulaiman letak jawatan KM Melaka

Timbalan Perdana Menteri Ahmad Zahid Hamidi hari ini mengesahkan Ahli Dewan Undangan Negeri Lendu Sulaiman Md Ali meletak jawatan sebagai ketua menteri Melaka.
Zahid yang juga presiden Umno berkata Sulaiman telah menyerahkan surat peletakan jawatan itu pada pertemuan di pejabatnya di Parlimen, semalam.
Sehubungan itu, Zahid berkata beliau akan menghadap Yang Dipertua Negeri Melaka Mohd Ali Rustam untuk mempersembahkan nama calon yang sesuai untuk dilantik sebagai ketua menteri yang baharu.
"Saya mengharapkan kebijaksanaan TYT (Tuan Yang Terutama) untuk menerima watikah yang akan saya kemukakan dan majlis angkat sumpah (Ketua Menteri baharu) akan mengikut kesesuaian tarikh TYT," katanya pada sidang media di Majlis Santunan Kasih Ramadan di Masjid Al Falah, Kampung Lebu di Bentong semalam.
Turut hadir Menteri Besar Pahang Wan Rosdy Wan Ismail.
Bagaimanapun, Zahid tidak memaklumkan bila beliau akan menghadap Mohd Ali mahupun jumlah nama individu yang akan dikemukakan dalam senarai berkenaan.
Ditanya jika nama Pengerusi Perhubungan Umno Melaka Ab Rauf Yusof akan disenaraikan Zahid menjawab: "Saya tidak boleh mengesahkan atau menafikan. Kita tunggu pengumuman daripada Kerajaan Negeri Melaka."
Berhubung soalan jika pertukaran ketua menteri itu adalah sebahagian daripada perancangan pembentukan Kerajaan Perpaduan di Melaka seperti diumumkan beliau di negeri itu baru-baru ini, Zahid berkata ada kemungkinan ia akan berlaku.
"Kita akan lihat perkembangan terbaharu apabila ketua menteri yang baharu ini mengadakan persidangan Dewan Undangan Negeri (DUN Melaka) selepas raya," katanya.
Spekulasi pertukaran ketua menteri Melaka mula dilaporkan media hari ini, susulan tular di aplikasi WhatsApp maklumat mengenai Istiadat Mengangkat Sumpah Jawatan Ketua Menteri yang baharu bakal berlangsung Jumaat ini.
Pada majlis itu, Zahid turut menyampaikan Bantuan Imarah Masjid daripada Pihak Berkuasa Kemajuan Pekebun Kecil Perusahaan Getah (Risda) kepada tiga masjid bernilai RM9,000 selain sumbangan kepada anak yatim dan saudara baharu Islam.


Mahathir dakwa Zahid sengaja bangkitkan perkauman berhubung isu 'kutty'

Dr Mahathir Mohamad mendakwa Ahmad Zahid Hamidi sengaja membangkitkan isu perkauman selain menjatuhkan reputasi bekas perdana menteri itu sebagai tokoh politik yang berpengaruh di mata dunia.
Dr Mahathir, 97, selaku plaintif berkata hanya dengan mempunyai salasilah keturunan yang berdarah India, tidak menjadikan beliau "kurang Melayu" atau “bukan Melayu”.
"Ini juga telah dibangkitkan oleh defendan (Zahid) hanya selepas saya tidak lagi bersama Umno yang jelas menunjukkan motif dan niat jahat defendan," dakwa Dr Mahathir menerusi jawapan kepada pernyataan pembelaan Zahid, yang difailkan pada 8 September lepas.
Dr Mahathir menyaman Zahid, 69, pada 20 Julai lepas atas dakwaan mengeluarkan kenyataan berbaur fitnah berhubung isu "kutty".
Ahli Parlimen Langkawi itu yang menjawab pembelaan Zahid, turut mendakwa bekas timbalan perdana menteri itu sememangnya mempunyai niat jahat (malice) apabila memfitnah dengan menggelarnya sebagai "Mahathir anak lelaki Iskandar Kutty" tanpa sebarang usul periksa tentang latar belakang atau keturunan beliau.
Dakwa Dr Mahathir, defendan juga gagal mengambil langkah wajar dan munasabah untuk mendapatkan penjelasan dan penerangan daripadanya sebelum membuat kenyataan fitnah itu.
Dr Mahathir dalam pernyataan tuntutannya mendakwa, Zahid telah mengeluarkan kenyataan memfitnah terhadapnya semasa mesyuarat Umno Bahagian di Kelana Jaya pada 30 Julai 2017 dan kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.
Dakwanya, kenyataan fitnah tersebut antaranya membawa maksud bahawa beliau bukan dilahirkan sebagai seorang Melayu atau Islam dengan nama asal yang didakwa sebagai "Mahathir anak lelaki Iskandar Kutty" dan menggunakan orang Melayu semasa menjadi perdana menteri untuk mendapatkan keuntungan politik dan peribadinya selain memperkecilkan rakyat Malaysia berketurunan India Muslim.
Sementara itu, Zahid dalam pernyataan pembelaan difailkan pada 17 Ogos lepas, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.
Dakwa Presiden Umno itu, nama “Mahathir anak lelaki Iskandar Kutty” merujuk kepada seorang individu berdasarkan maklumat dalam salinan kad pengenalan yang lama selain mendakwa beliau juga tidak mempunyai kawalan ke atas sebarang penerbitan video berhubung kenyataannya di platform media.
Peguam Mior Nor Haidir Suhaimi yang mewakili Dr Mahathir ketika dihubungi Bernama hari ini memaklumkan pada prosiding di hadapan timbalan pendaftar Nor Afidah Idris secara e-Review, mahkamah menetapkan 7 November ini untuk pengurusan kes selanjutnya.


Pemuda PN yakin gabungan itu akan bangkit lebih kuat

Pemuda Perikatan Nasional (PN) hari ni menyatakan keyakinan mereka gabungan itu akan bangkit lebih kuat dan wujud hikmah di sebalik keputusan Muhyiddin Yassin melepaskan jawatan perdana menteri yang disandang beliau.Dalam sebuah kenyataan, Ketua Pemuda PN Khairil Nizam Khirudin berkata tindakan itu bukan bermakna mereka sudah kalah dalam perjuangan politik tanah air.“PN akan bangkit dengan lebih kuat dan bersemangat untuk terus menabur bakti pada bangsa dan negara tercinta,” katanya.Khairul turut berterima kasih atas sumbangan dan jasa bakti Muhyiddin yang menurut beliau telah mengecap pelbagai kejayaan sepanjang pentadbirannya.Antara lain termasuk peningkatan sektor ekonomi yang telah berkembang sebanyak 16.1% pada suku kedua 2021.“Trend pemulihan yang berterusan ini adalah bukti jelas bahawa dasar-dasar kerajaan telah membuahkan hasil.”“Perkembangan ini disokong oleh Belanjawan 2021, serta pakej-pakej rangsangan seperti Prihatin, Pemerkasa, Pemerkasa Plus, Permai, Pemulih dan bantuan-bantuan lain,” tambahnya.Dalam pada itu Khairil turut berkata kerajaan juga berjaya dalam usaha vaksinasi rakyat Malaysia, yang kini turut diakui dunia sebagai antara yang terpantas menerusi Program Imunisasi Covid-19 Kebangsaan (PICK).Menurutnya, sasaran 50% populasi dewasa negara mendapat vaksin lengkap pada akhir Ogos bakal dicapai selain sasaran imuniti kelompok pada Oktober 2021.Semalam, Muhyiddin Yassin mengumumkan peletakan jawatan selaku perdana menteri Malaysia ke-8 selepas Yang di-Pertuan Agong menerima warkah peletakan jawatan beliau.Keputusan itu dibuat selepas kerajaan PN kehilangan majoriti sokongan ahli Dewan Rakyat selain cadangan persefahaman rentas parti politik beliau ditolak pembangkang.Istana Negara hari ini menyaksikan pemimpin-pemimpin parti politik mengadap Sultan Abdullah Sultan Ahmad Shah bagi mengemukakan nama calon perdana menteri.Selepas proses mengenal pasti sokongan ahli Dewan Rakyat, Sultan Abdullah bakal melantik seorang perdana menteri baru yang pada hemat beliau mendapat sokongan majoriti ahli-ahli Dewan Rakyat.


Kritikan terhadap badan kehakiman agak keterlaluan, kata ketua hakim negara

Ketua Hakim Negara Tengku Maimun Tuan Mat berkata meskipun hakim tertakluk kepada kritikan awam dan memikul tanggungjawab memberikan perkhidmatan terbaik namun tuduhan tidak berasas yang dilemparkan terhadap mereka serta badan kehakiman kebelakangan ini agak keterlaluan.Beliau berkata walaupun rakyat termasuk ahli politik bebas mengkritik badan kehakiman pada tahap tertentu, tidak bermakna mereka boleh melakukan serangan yang tidak berasas dan keji terhadap badan kehakiman atau hakim tertentu demi kepentingan sendiri.Katanya sejak kebelakangan ini, mahkamah telah menangani kes berprofil tinggi serta membabitkan kepentingan awam dan sudah menjadi lumrah buat hakim untuk menerima kritikan serta tuduhan daripada pihak yang tidak berpuas hati dengan keputusan mahkamah.Bagaimanapun, Maimun berkata apa yang berlaku baru-baru ini berhubung tuduhan dilemparkan terhadap hakim dan badan kehakiman, pada pandangan beliau, adalah agak keterlaluan.“Apabila wujud keperluan untuk mengkritik badan kehakiman, perkara inin hendaklah dibuat secara membina dan tidak menjejaskan kebebasannya serta keyakinan orang ramai terhadap badan kehakiman,” katanya ketika berucap pada majlis angkat sumpah 17 pesuruhjaya kehakiman yang disahkan sebagai hakim Mahkamah Tinggi.Maimun berkata mana-mana pihak tidak sepatutnya menyemai benih-benih keraguan dalam kalangan orang ramai berhubung integriti badan kehakiman atau hakim.Beliau berkata hakim tertakluk kepada penelitian yang rapi dan sebab itulah mereka menulis penghakiman agar ia boleh dibaca, dianalisis, dibincang serta dibahaskan.Katanya badan kehakiman adalah barisan pertahanan terakhir dalam demokrasi berperlembagaan dan tidak boleh ada syak wasangka bahawa ia telah ditakluki.Maimun berkata hakim tidak seharusnya berputus asa dan berasa tawar hati apabila melaksanakan tugas mereka mengikut prinsip undang-undang sambil menambah bahawa sistem keadilan dan kebebasan badan kehakiman tidak boleh dikompromi dalam apa jua keadaan.“Walau apapun, kita mesti kekal kuat dan tabah serta teguh dalam mendukung Kedaulatan Undang-Undang. Meskipun kita tidak boleh mengawal kata-kata atau tindakan sesetengah pihak yang nekad untuk mencemari atau memusnahkan imej badan kehakiman, kita masih berhak memastikan bahawa tiada siapa pun yang mencampuri urusan kita. Dalam kata lain, tiada siapa bole campur tangan dalam badan kehakiman jika kita para hakim tidak membenarkan perkara itu berlaku,” katanya.Baru-Baru ini, Hakim Mahkamah Rayuan Mohd Nazlan Mohd Ghazali, yang mendengar kes Najib Razak dan mensabitkan bekas perdana menteri itu dengan pertuduhan bherkaitan penyelewengan dana SRC International Sdn Bhd,  telah membuat laporan polis berhubung artikel berita mendakwa beliau telah disiasat mengenai isu wang yang tidak dapat dijelaskan dalam akaun banknya.Kenyataan yang dikeluarkan oleh Pejabat Ketua Pendaftar Mahkamah Persekutuan pada 21 April lepas memaklumkan bahawa Nazlan menafikan dakwaan palsu, tidak berasas dan berniat jahat itu yang bertujuan menjejaskan kerdibiliti beliau sebagai seorang hakim serta mengganggu pentadbiran keadilan jenayah dan badan kehakiman.Badan kehakiman turut membuat laporan polis berhubung dakwaan wujud konspirasi antara Maimun dan pemimpin politik untuk mempercepat perbicaraan serta hukuman terhadap Najib dan bekas Timbalan Perdana Menteri Ahmad Zahid Hamidi.Pada majlis semalam, seramai 17 pesuruhjaya kehakiman mengangkat sumpah jawatan dan taat setia sebagai hakim Mahkamah Tinggi di hadapan Hakim Besar Malaya Azahar Mohamed serta Hakim Besar Sabah dan Sarawak Abang Iskandar Abang Hashim.Mereka ialah Latifah Mohd Tahar, 60, Amarjeet Singh, 53, Duncan Sikodol, 62, K. Muniandy, 60, Shahnaz Sulaiman, 53, Evrol Mariette Peters, 54, Christopher Chin Soo Yin, 64, Ong Chee Kwan, 58, Mohd Radzi Abdul Hamid, 59, Aslam Zainuddin, 56, Julie Lack, 61, Wong Siong Tung, 58, Leonard David Shim, 56, Nadzarin Wok Nordin, 59, Quay Chew Soon, 58, Atan Mustaffa Yussof Ahmad, 52, dan Anand Ponnudurai, 55.Pelantikan mereka berkuat kuasa hari ini.